Aktiviti selam skuba, snorkeling sekitar Mersing akan diteruskan selepas penilaian risiko

MERSING, 8 April – Aktiviti selam skuba, selam snorkel dan lawatan pulau-pulau di sekitar perairan Mersing yang dihentikan berkuat kuasa serta-merta semalam, hanya akan diteruskan selepas penilaian risiko dilakukan, kata Pegawai Daerah Mersing Mohammed Shakib Ali.

Beliau berkata ini kerana, insiden kehilangan penyelam di perairan itu pada Rabu lepas adalah yang kedua berlaku membabitkan pengemudi bot yang dikesan berada di bawah pengaruh dadah.

“Aktiviti-aktiviti pelancongan seperti island hopping dan sebagainya, akan diteruskan semula apabila kita buat penilaian risiko mengenai aktiviti di laut memandangkan ini merupakan insiden kedua kita dapati bahawa pengemudi bot positif dadah.

“Oleh itu, pada saya perlu ada satu pendekatan untuk kita bersama-sama dengan persatuan atau pemiik bot untuk kita pantau kakitangan mereka semasa mengendalikan aktiviti di laut,” katanya pada sidang media di Pangkalan Hadapan Carilamat di Jeti Awam Majlis Daerah Mersing, di sini, hari ini.

Menurut Mohammed Shakib, perkara seumpama itu tidak seharusnya berlaku sehingga mendatangkan keraguan kepada pelancong yang mahu mengunjungi daerah itu, berikutan insiden berkenaan.

Selain itu, Mohammed Shakib berkata Majlis Daerah Mersing (MDM) menerusi Undang-Undang Kecil Tred, Perniagaan dan Perindustrian sedang dalam peringkat menguatkuasakan peraturan aktiviti air.

Katanya, di bawah peraturan itu akan dimasukkan syarat bahawa pusat menyelam perlu mempunyai lesen selain melaporkan setiap aktiviti mereka serta mengenakan bayaran berpatutan bagi menjalankan aktiviti berkenaan.

Susulan itu, tekong bot yang membuat laporan mengenai kehilangan itu, ditahan selepas memberi keterangan pada pukul 11.30 malam hari yang sama, selepas ujian air kencingnya menunjukkan positif dadah jenis methamphetamine.- BERNAMA


Hawana 2023 mampu wujudkan situasi menang-menang antara media dan kerajaan

KUALA LUMPUR, 24 Mei – Sambutan Hari Wartawan Nasional (HAWANA) 2023 yang bertemakan ‘Media Bebas, Tunjang Demokrasi’ dilihat mampu mewujudkan situasi menang-menang antara media dan kerajaan dalam konteks kebebasan media.

Ketua Pegawai Eksekutif Pertubuhan Berita Nasional Malaysia (Bernama) Roslan Ariffin berkata ini kerana media memerlukan sebuah kerajaan yang membenarkan mereka menjalankan tanggungjawab secara bebas manakala kerajaan pula memerlukan media dalam membantu pembangunan negara.

“Tema HAWANA 2023 kali ini jelas menggambarkan bagaimana sesebuah negara demokrasi itu, di belakangnya adalah satu media yang bebas. Di Malaysia, kebebasan media ini amat digalakkan.

“Jadi dalam usaha ini, kita mengharapkan supaya pada masa jangka panjang akan ada kerjasama yang baik antara kedua-dua pihak (media dan kerajaan),” katanya ketika menjadi tetamu program Selamat Pagi Malaysia terbitan RTM, hari ini.

Selain itu, Roslan berkata situasi media di Malaysia berada pada kedudukan yang baik dan ini dapat dibuktikan apabila negara berada di tangga ke-73 Indeks Kebebasan Media Dunia 2023 dan yang tertinggi dalam kalangan negara ASEAN.

“Kita berjaya memperbaiki indeks kebebasan akhbar itu berbanding tahun lepas yang berada pada kedudukan 113 daripada 180 negara…itu yang dikatakan sebuah media yang bebas akan memberikan kelebihan kepada sesebuah negara,” katanya.

Sambutan HAWANA 2023 bakal diadakan di Ipoh, Perak dari 27 hingga 29 Mei ini dengan mengangkat tema ‘Media Bebas, Tunjang Demokrasi’ untuk memberi penekanan semula terhadap isu kebebasan media dalam menjalankan tugas mereka.

HAWANA 2023 akan diisi dengan pelbagai aktiviti seperti forum media melibatkan wartawan dari negara ASEAN, karnival mini, pertandingan mencari harta karun dan boling.

Tarikh 29 Mei diwartakan sebagai Hari Wartawan Nasional sempena penerbitan edisi pertama akhbar Utusan Melayu pada 29 Mei 1939 bagi meraikan sumbangan pemain industri yang menjadi medium bagi membentuk minda masyarakat bermaklumat dalam memupuk kerjasama dan memacu perubahan positif dalam industri.


Keunikan berbuka puasa di lapangan terbang cetus fenomena baru

BATU BERENDAM 23 April. – Lebih setahun tidak beroperasi akibat pandemik COVID-19 kini Lapangan Terbang Antarabangsa Melaka (LTAM) mengatur langkah menggamit semula pengunjung bagi ‘menghidupkan’ kembali pintu masuk negeri ini dengan menawarkan pakej juadah berbuka puasa.

Idea kreatif antara pengurusan LTAM dan Bintang Katering itu nyata memberi pengalaman baharu kepada pengunjung untuk menikmati juadah berbuka bersama ahli keluarga dalam suasana kemeriahan di lapangan terbang.

Pemilik Bintang Katering, Mohd Eszahar Mansor berkata, inisiatif itu sekali gus mencipta rekod selepas 20 tahun LTAM dibangunkan dengan menawarkan pakej berbuka puasa yang mampu mengembalikan kembali kesibukan lapangan terbang itu yang sebelum ini dikunjungi pelancong.

“Malah, dipercayai penganjuran pakej berbuka puasa di lapangan terbang ini kali pertama di negara ini dan mempunyai tarikannya tersendiri dalam sektor pelancongan domestik.

“Perkara ini juga seiring bagi membantu syarikat kami menjana pendapatan yang terkesan sebanyak 50 peratus sejak negara dilanda COVID-19,” katanya ketika ditemui pemberita.

Katanya biarpun masih baharu, bufet Ramadan pada harga RM39.90 seorang dengan lebih 100 juadah termasuk pencuci mulut mendapat sambutan menggalakan terutama pada Sabtu dan Ahad hingga mencecah 500 orang.

Menurutnya, apa yang lebih penting usaha itu membantu syarikat menyelamatkan kira-kira 70 pekerja yang terkesan pandemik itu dan pihaknya akan terus berfikiran positif agar perusahaan katering tidak mengalami kerugian.

Dalam pada itu, Pengurus LTAM Mohamad Nazri Mat Khalib berkata, pihaknya mengalukan-alukan program yang boleh memberi pulangan dengan aktiviti penerbangan dijangka beroperasi semula pada Jun depan.

“Apabila ada penganjuran seperti ini kita yakin LTAM mampu dihidupkan semula dengan kedatangan orang ramai, malah pelbagai cadangan lain akan dimajukan di lapangan terbang ini pada tahun ini bagi menjana semula pendapatan.

“Perhidmatan penerbangan kecil oleh syarikat SKS Airlines dari Melaka ke Ipoh juga antara cadangan akan dilaksanakan LTAM bagi merancakkan kembali sektor pelancongan di negeri ini,” katanya.


Stamp duty counter at IRB opens from 8 am to 1 pm

KUALA LUMPUR May 14 — The stamp duty counter at the Inland Revenue Board (IRB) will only open from 8 am to 1 pm on working days depending on the respective states.

For other services at the stamp office of the IRB branches, the operating hours are from 8 am to 3 pm, while at Revenue Service Center it is open from 8 am to 1 pm and 1.30 pm to 3 pm, said the IRB in a statement today.

In Perlis, Penang, Perak, Selangor, Negeri Sembilan, Melaka, Pahang, Sabah, Sarawak, Kuala Lumpur, Labuan and Putrajaya, the counters are open from Monday to Friday, while in Kedah, Johor, Kelantan and Terengganu, the working days are from Sunday to Thursday.

For the IRB payment centre counter in Kuala Lumpur, Kota Kinabalu and Kuching, the operating hours for payment by cash, credit card and debit card are between 8 am to 2 pm from Monday to Friday.

For more information, the public can surf the IRB portal at http://www.hasil.gov.my or to direct it to its care Line at 03-89111000/03-89111100 (overseas), HASiL Live Chat; Facebook at http://www.facebook.com/LHDNM and Twitter at http://twitter.com/LHDNMofficial.


Semua yang berdaftar dalam MySejahtera akan terima vaksin- KKM

GEORGE TOWN 18 Jun – Kementerian Kesihatan (KKM) memberi jaminan semua individu yang berdaftar sebagai penerima vaksin melalui aplikasi MySejahtera akan diberi tarikh janji temu untuk vaksinasi.

Timbalan Menteri Kesihatan Datuk Dr Noor Azmi Ghazali yang memberikan jaminan itu menyeru orang ramai agar tidak bimbang serta gusar kerana kerajaan telah membeli vaksin yang mencukupi untuk semua, dan jumlah bekalan vaksin yang dijadualkan tiba di negara ini pada Julai ini adalah dalam kuantiti besar.

“Asalkan nama mereka ada di situ (MySejahtera), mereka tidak perlu risau… semua akan dapat vaksin,” katanya dalam merujuk kepada kebimbangan orang ramai berhubung tarikh janji temu yang masih belum dapat walaupun telah sekian lama berdaftar dalam aplikasi MySejahtera.

Beliau yang ditemui selepas melawat pusat pemberian vaksin (PPV) di Hospital Pantai di sini hari ini seterusnya meminta semua hospital swasta, klinik perubatan am swasta (GP) dan klinik pakar swasta untuk mendaftar sebagai PPV.

Katanya sasaran negara adalah 75 hospital swasta beroperasi sebagai PPV dalam bulan ini namun hanya 67 hospital yang telah beroperasi setakat ini dengan tujuh daripadanya di Pulau Pinang.

“Setakat ini, 67 hospital swasta dan 441 GP telah mula beroperasi sebagai PPV dan kami memang menyeru lebih banyak hospital dan GP swasta untuk tampil membantu kerajaan dalam usaha pemberian vaksin,” katanya.


Pemimpin masyarakat digesa bantu golongan miskin dapatkan bantuan agensi kerajaan – Mahdzir

KUALA NERANG, 10 April – Pemimpin masyarakat setempat diharap dapat menyalurkan maklumat berkenaan kehidupan miskin dan daif individu atau keluarga di kawasan masing-masing kepada agensi kerajaan agar bantuan sewajarnya dapat disalurkan kepada mereka.

Menteri Pembangunan Luar Bandar Datuk Seri Mahdzir Khalid berkata ketua kampung, penghulu atau ahli jawatankuasa kariah masjid boleh membantu golongan miskin ini kerana ada antara mereka yang tidak tahu cara mendapatkan bantuan.

“Yang saya bimbang itu dia tidak dapat sampaikan info dia miskin kepada orang lain. Dia miskin lepas itu tidak ada siapa yang ambil kisah mengenai dia, tiada siapa yang ambil tahu. Akhirnya pemberita (media) yang dapat tahu.

“Kalau pemberita dapat tahu pun tidak mengapa, boleh bagi maklumat kepada kita (kerajaan). Kadang-kadang saya tengok yang tular itu yang jumpa dulu media,” katanya ketika ditemui pada Majlis Iftar bersama Warga Felcra Padang Terap di Naka, dekat sini semalam.

Beliau diminta mengulas mengenai isu kehidupan daif seorang remaja Wan Akid Afham Wan Mohd Ruhsemadi, 13, yang tinggal di sebuah rumah yang sudah rosak dan separuh roboh bersama keluarganya di Kampung Banggol, Kota Bharu, Kelantan.

Kisah kehidupan Wan Akid Afham atau lebih dikenali dengan panggilan Akid itu tular sejak beberapa hari lepas dan mendapat perhatian pelbagai pihak termasuk pendakwah bebas Ebit Lew yang tampil membantu remaja itu dan keluarganya.

Mengulas lanjut, Mahdzir berkata kementeriannya menerusi beberapa agensi mempunyai pelbagai program bagi membantu keluarga miskin termasuk membaik pulih atau membina rumah baharu untuk mereka.

Menurutnya, di Kelantan program baik pulih atau membina rumah untuk rakyat termiskin dilaksanakan Lembaga Kemajuan Kelantan Selatan (KESEDAR) yang boleh dipohon sekiranya rumah rosak akibat ribut, banjir ataupun telah uzur.

“Kita ada peruntukan untuk baiki rumah, tapi siapa yang nak tolong dia? Yang nak tolong dia ini sama ada ketua kampung, penghulu mukim dan pejabat daerah untuk bawa maklumat itu kepada agensi kita,” katanya.

Sementara itu, Mahdzir berkata Felcra memperuntukkan sejumlah RM4.3 juta bagi melaksanakan pelbagai program pembangunan ekonomi dan sosial di kawasan tanah rancangannya di seluruh negara pada tahun ini.

“Program itu termasuk pembangunan wanita, pembangunan ameniti sosial, ternakan dan tanaman, latihan kemahiran dan pembangunan rohani yang semuanya membabitkan RM4.3 juta yang diuruskan oleh Felcra,” katanya.- BERNAMA


Hidilyn tidak lupa ‘keluarga’ di Jasin selepas menang emas Olimpik

KESANG 27 Julai – Hanya rasa bangga dan terharu dapat diluahkan Ahmad Janius Abdullah, 50, atas kejayaan jaguh angkat berat Filipina, Hidilyn Diaz yang meraih pingat emas Sukan Olimpik Tokyo 2020, semalam.

Apa tidaknya, atlet yang memecahkan dua rekod Olimpik kategori wanita 55 kilogram (kg) itu dianggap seperti keluarga sendiri apabila hampir setahun berlatih di garaj rumah ibu mentuanya di sini.

Bukan mahu menumpang populariti, apatah lagi mahu mendapatkan kredit, namun Ahmad Janius cukup berbangga kerana atlet berusia 30 tahun itu tidak melupakan dirinya apabila memenangi pingat emas.

“Antara pesanan saya kepadanya adalah beraksi lebih baik dalam angkatan pertama ‘Snatch’ kerana itu antara kelemahannya dan jelas dia mengambil serius pesanan itu dan beraksi lebih baik sekali gus meraih emas.

“Apa yang membuatkan saya terharu ialah dia sendiri menghubungi saya sejurus memenangi pingat emas malam tadi dan mengucapkan terima kasih kepada saya,” katanya ketika ditemui di rumahnya di Kampung Kesang Tua, hari ini.

Bercerita lanjut, Ahmad Janius yang juga Naib Presiden Persekutuan Angkat Berat Malaysia (PABM) berkata, dia mula mengenali Hidilyn pada 2011 dalam pertandingan angkat berat.

Bermula dari situ mereka selalu berhubungan sehinggalah pada tahun lalu, Hidilyn memaklumkan ingin mengubah angin dengan berlatih di Malaysia sebagai persiapan untuk Kelayakan Olimpik di Colombia pada Mac 2020.

“Dia tiba pada Januari tahun lepas, namun akibat COVID-19 dan ‘lockdown’, kejohanan itu tergendala dan dia bersama dua jurulatihnya tersangkut di Kuala Lumpur.

“Pada mulanya, mereka berlatih di kondominium di Bukit Jalil, namun lokasi itu tidak sesuai untuk latihan dan dia menumpang pula di Pusat Latihan Majlis Sukan Wilayah Persekutuan sehinggalah Perintah Kawalan Pergerakan (PKP) kedua dikenakan di Lembah Klang.

“Akibat latihan yang sering terganggu, pada 16 September 2020 saya akhirnya membawa mereka ke Kampung Kesang ini dan dari situlah bermulanya latihan mereka di garaj berkenaan,” katanya.

Katanya, bagi membantu latihan Hidilyn, dia telah mengubah suai kawasan rumah itu hingga garaj yang pada awalnya kosong menjadi seakan-akan gimnasium terbuka.

“Hidilyn memang agak cerewet dan mementingkan kesempurnaan fasiliti latihan dan saya berusaha sedaya upaya untuk memastikan kawasan itu menepati apa yang dia mahukan.

Ahmad Janius berkata, sehingga kini barangan milik Hidilyn masih lagi di rumahnya dan atlet terbabit memaklumkan akan kembali ke Melaka dalam masa terdekat bagi kejohanan berikutnya.


Rogol pembantu rumah: ADUN Tronoh Paul Yong dihukum penjara 13 tahun, dua sebatan

IPOH, 27 Julai – Ahli Dewan Undangan Negeri (ADUN) Tronoh, Paul Yong Choo Kiong dihukum penjara 13 tahun dan dua sebatan oleh Mahkamah Tinggi di sini hari ini selepas didapati bersalah atas pertuduhan merogol pembantu rumahnya pada 2019.

Hakim Mahkamah Tinggi Ipoh Datuk Abdul Wahab Mohamed menjatuhkan hukuman itu ke atas Yong selepas mendapati pihak pembelaan gagal menimbulkan keraguan munasabah di akhir kes pembelaan.

Pada 31 Mac 2022, pasukan pembelaan diketuai peguam Datuk Rajpal Singh bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara kepada pembantu rumah itu.

Yong didakwa merogol pembantu rumah warga Indonesia berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd Radzi dan Mohd Fitri Sadarudin.

Sementara itu, Setiausaha di Kedutaan Besar Republik Indonesia di Kuala Lumpur, Junjungan Sigalingging ketika ditemui di luar mahkamah berkata pihaknya berpuas hati dengan keputusan mahkamah yang menunjukkan sistem perundangan negara ini yang adil.


Covid-19: Empat kes baharu melibatkan kes import – KP Kesihatan

PUTRAJAYA 14 Julai – Sebanyak empat kes baharu dilaporkan hari ini, melibatkan kes import yang mendapat jangkitan di luar negara, kata Ketua Pengarah Kesihatan Datuk Dr Noor Hisham Abdullah.

“Semua empat kes baharu yang dilaporkan adalah kes import yang telah mendapat jangkitan di luar negara yang melibatkan tiga warganegara dan satu bukan warganegara (pemastautin atau dibenarkan masuk ke Malaysia di atas urusan kerja),”  katanya dalam sidang media perkembangan COVID-19 hari ini .

Sementara itu, Dr Noor Hisham berkata empat kes pulih dan dibenarkan discaj hari ini, menjadikan jumlah kumulatif kes berkenaan adalah 8,524 kes.

Sehingga kini, terdapat enam kes positif COVID-19 yang sedang dirawat di Unit Rawatan Rapi (ICU) dan daripada jumlah itu, dua kes memerlukan bantuan pernafasan.

Beliau turut memberitahu tiada pertambahan kes kematian dilaporkan hari ini, justeru jumlah kumulatif kes kematian COVID-19 di Malaysia kekal 122 kes.

Mengulas kluster baharu di Melaka iaitu ‘Kluster PUI (individu dalam siasatan) Novgorod’, beliau berkata terdapat dua lagi kes positif baharu dikesan iaitu satu kes merupakan kontak rapat kepada kes indeks kluster itu (kes ke-8,673) yang dikesan hasil siasatan lanjut kepada kes positif COVID-19 sedia ada.

“Satu lagi kes merupakan kes baharu yang dilaporkan hari ini (iaitu kes import dari Rusia – kes ke-8,727). Beliau tiba di Malaysia pada 13 Julai 2020, dikesan positif semasa ujian RTK-Antigen di Pintu Masuk Antarabangsa. Beliau diasingkan dan dibawa ke Hospital Sungai Buloh (HSB) untuk rawatan. Beliau merupakan kontak rapat kes ke-8,673 dan kes ke-8,718 di Novgorod, Rusia,” katanya.

Mengulas lanjut, sehingga hari ini, 22 orang telah disaring termasuk lima kes positif dalam kluster itu, manakala kesemua 17 kontak rapat telah disampel dan dikesan negatif COVID-19.

“Daripada jumlah kontak rapat, 13 dikenal pasti dari pesawat yang dinaiki dan empat ahli keluarga kepada kes ke-8,718 dan kes ke-8,724. Tiga kes positif sedang di rawat di HSB dan dua lagi di Hospital Melaka. Satu daripada kes di Hospital Melaka itu adalah di ICU,” katanya.

Tambah Dr Noor Hisham, siasatan lanjut dan aktiviti pengesanan kontak rapat kes positif baharu dalam kluster ini sedang dijalankan termasuk kontak terdekat dalam pesawat.

Menurutnya, arahan aktiviti nyah kuman dan pembersihan kapal terbang telah dikeluarkan oleh Pejabat Kesihatan Lapangan Terbang Antarabangsa Kuala Lumpur (KLIA) kepada syarikat penerbangan kapal terbang semalam.

“Anak-anak kapal yang berurusan dengan kes positif juga dimaklumkan supaya menjalani saringan kesihatan. Punca jangkitan kluster ini masih dalam siasatan,” jelasnya.


MB Selangor positif COVID-19

SHAH ALAM 1 Mac – Menteri Besar Selangor Datuk Seri Amirudin Shari didapati positif COVID-19 hasil ujian PCR yang dijalankan hari ini.

Sekretariat Akhbar Menteri Besar Selangor dalam kenyataan hari ini memaklumkan Amirudin akan menjalani kuarantin kendiri selama tujuh hari mengikut protokol kesihatan yang ditetapkan oleh Kementerian Kesihatan dan dijadualkan kembali bertugas secara rasmi pada 8 Mac ini.

“Bagi pihak Menteri Besar, beliau memohon maaf atas kesulitan yang timbul susulan perkembangan ini dan memohon agar sesiapa yang berurusan dengan beliau dalam tempoh 48 jam terdahulu dapat menjalani saringan COVID-19 yang sewajarnya.

“Marilah bersama-sama kita mendoakan kesihatan beliau sekeluarga dan semua yang turut terkesan dengan wabak COVID-19. Semoga Allah terus merahmati dan melindungi kita semua jua,” menurut kenyataan tersebut. – BERNAMA


Kemalangan maut: Penternak ikan didakwa bunuh empat beranak

BENTONG, 4 Feb – Seorang penternak ikan didakwa di Mahkamah Majistret di sini hari ini, atas pertuduhan membunuh empat beranak yang maut dalam kemalangan di Jalan Lebu-Felda Mempaga, Bentong, minggu lepas.

Pengakuan Ahmad Fuad Mohd Salleh, 44, yang berasal dari Lipis direkodkan di hadapan Majistret Shahrul Ekhsan Hasim selepas semua pertuduhan itu dibacakan secara berasingan.

Bagaimanapun, tiada pengakuan direkodkan daripada tertuduh yang kelihatan tenang sepanjang prosiding berlangsung kerana ia terletak di bawah bidang kuasa Mahkamah Tinggi.

Dia didakwa membunuh suri rumah Raihan Mohamad, 43, dan tiga anaknya Ahda Dalili Mohd Nazri, 14, Ahmad Muaz, tujuh; dan Ahda Imtinan, lima; di Kilometer 2, Jalan Lebu-Felda Mempaga di sini pada 2.30 petang, 28 Jan lepas.

Shahrul Ekhsan menetapkan 16 Mac ini sebagai sebutan semula kes untuk mendapatkan keputusan bedah siasat semua mangsa dan laporan kimia tertuduh.

Di mahkamah sama, Ahmad Fuad juga mengaku tidak bersalah atas dua pertuduhan berkaitan dadah termasuk memiliki 0.75 gram methamphetamine pada 11.45 pagi, 28 Jan lepas di tempat sama yang merupakan kesalahan di bawah Seksyen 12(2) Akta Dadah Berbahaya 1952.

Kesalahan itu boleh dihukum mengikut Seksyen 12(3) akta sama yang memperuntukkan hukuman denda tidak melebihi RM100,000 atau penjara maksimum lima tahun atau kedua-duanya, jika sabit kesalahan.

Selain itu, tertuduh juga didakwa menggunakan dadah methamphetamine pada 12.05 tengah malam, 29 Jan lepas, di pejabat Bahagian Siasatan Jenayah Narkotik, Ibu Pejabat Polis Daerah (IPD) Bentong di sini.

Bagi kesalahan itu, tertuduh didakwa mengikut Seksyen 15(1)(a) akta sama yang jika disabitkan kesalahan boleh dihukum mengikut Seksyen 15(1) yang dibaca bersama Seksyen 38B akta sama yang memperuntukkan hukuman denda sehingga RM5,000 atau penjara maksimum dua tahun serta dikenakan perintah pengawasan tidak lebih tiga tahun.

Shahrul Ekhsan juga tidak membenarkan jaminan terhadap kes dadah memandangkan tertuduh turut didakwa di bawah Seksyen 302 Kanun Keseksaan yang perlu dipindahkan ke Mahkamah Tinggi.

Pada 28 Jan lepas, media melaporkan kemalangan tragis yang meragut nyawa empat beranak selepas kenderaan Toyota Vellfire dinaiki mereka dirempuh sebuah kenderaan pacuan empat roda yang didakwa melanggar lampu isyarat merah.

Semua mangsa yang semasa itu dalam perjalanan dari Gua Musang, Kelantan ke Kuala Lumpur bagi menghadiri majlis perkahwinan ahli keluarga, dilaporkan meninggal dunia di lokasi kejadian. – BERNAMA


Dinosaur Encounter di Zoo Melaka bakal cetus fenomena

BANDA HILIR 24 Dis. – Pembukaan taman tema Dinosaur Encounter di Zoo Melaka diyakini bakal mencetuskan fenomena baharu dalam menarik kehadiran pelancong ke Melaka pasca pandemik COVID-19.

Ketua Menteri Datuk Seri Utama Haji Sulaiman Md Ali percaya pameran atau pertunjukan zoo antara yang terbesar di Asia Tenggara yang akan dibuka bermula esok (25 Disember) akan menjadi satu tarikan terbaharu yang boleh merancakkan lagi sektor pelancongan di negeri ini.

“Saya mengucapkan syabas dan tahniah kepada pihak Zoo Melaka bersama syarikat swasta yang bekerjasama mewujudkan Dinosaur Encounter dalam usaha mempergiatkan lagi produk-produk pelancongan baharu di Melaka.

“Saya berharap pertunjukkan dinosaur terbesar ini akan berupaya menarik lebih ramai pengunjung untuk hadir ke Zoo Melaka dan negeri Melaka amnya dalam usaha memulihkan sektor pelancongan yang sebelum ini terkesan akibat pandemik COVID-19.

“Jadi, saya menyeru kepada semua pelancong tidak kira dalam atau luar Melaka untuk melihat sendiri pertunjukkan menarik mengenai dinosaur yang pernah wujud di muka bumi suatu ketika dahulu di Zoo Melaka ini,” katanya.

Beliau berkata demikian selepas meraikan wartawan dan pengamal media pada Malam Apresiasi Media yang dilangsungkan di Hotel Casa Del Rio, di sini, malam tadi.

Dalam pada itu, Sulaiman turut memberi bayangan akan ada lebih banyak produk pelancongan baharu diperkenalkan tahun depan untuk memberi lebih banyak pilihan kepada pelancong yang menjadikan Melaka sebagai destinasi percutian.

“Kini, banyak lagi produk-produk baharu sedang kita rancang dan terokai untuk memberikan lebih banyak pilihan kepada pelancong selain menikmati lagi produk pelancongan sedia ada di negeri ini,” katanya lagi.

Terdahulu, Melaka Hari Ini melaporkan Dinosaur Encounter yang dibangunkan dalam kawasan seluas 4 hektar dalam Zoo Melaka bakal dibuka secara rasminya pada 25 Disember.

Taman tema tersebut bakal menampikan sebanyak 100 spesies dinosaur daripada 11 keluarga berbeza yang akan dipamerkan secara robotik dan berbentuk interaktif kepada pengunjung.


Ismail Sabri kekal calon Perdana Menteri BN – Ahmad Zahid

BAGAN DATUK, 7 November – Pengerusi Barisan Nasional (BN) Datuk Seri Dr Ahmad Zahid Hamidi mengulangi keputusan bahawa Datuk Seri Ismail Sabri Yaakob akan kekal sebagai Perdana Menteri sekiranya gabungan tersebut memenangi Pilihan Raya Umum ke-15 (PRU15).

“Ini kerana proses memilih Perdana Menteri bukan hanya terletak kepada keputusan parti politik tetapi kita harus menghormati kuasa mutlak Yang di-Pertuan Agong yang boleh melantik mana-mana Ahli Dewan Rakyat yang pada hemat (Seri Paduka) baginda mempunyai sokongan majoriti di dewan tersebut,” kata presiden UMNO itu.

Penyandang kerusi Parlimen Bagan Datuk itu berkata demikian kepada media di kediamannya di Kampung Sungai Nipah Darat di sini hari ini.

Beliau diminta mengulas dakwaan bahawa satu undi kepada BN bersamaan satu undi untuk Ahmad Zahid menjadi Perdana Menteri dan isu itu dijadikan modal pembangkang semasa berkempen PRU15.

“Apa yang penting BN perlu melepasi jambatan sokongan daripada rakyat dan cukup jumlah kerusi (Parlimen) untuk BN membentuk kerajaan, itu kita berikan keutamaan,” katanya.

Ahmad Zahid sebelum ini dilaporkan berkata Ismail Sabri kekal dinamakan sebagai ‘poster boy’ BN pada PRU15 dan calon Perdana Menteri, dengan pendirian gabungan berkenaan berhubung perkara itu tidak berubah sekiranya BN menang pilihan raya.


PM ucap Selamat Hari Wartawan Nasional kepada semua yang wartawan, pengamal media

MELAKA, 29 Mei – Perdana Menteri Datuk Seri Ismail Sabri Yaakob hari ini mengucapkan Selamat Hari Wartawan Nasional (HAWANA) 2022 kepada semua wartawan dan pengamal media di negara ini.

Majlis perasmian HAWANA 2022 oleh Perdana Menteri itu akan disiarkan secara langsung oleh Bernama TV (Astro 502), RTM dan Astro Awani mulai 2.30 petang.

Selain itu acara kemuncak adalah penyampaian Anugerah HAWANA 2022 kepada wartawan profesional/individu/organisasi yang memberi sumbangan besar, bukan sahaja dalam bidang kewartawanan tetapi dalam membentuk minda rakyat menerusi karya dihasilkan.

Perhimpunan terbesar bagi memperingati dan menghargai profesion kewartawanan di Malaysia yang merupakan wira tidak didendang itu turut dihadiri wakil wartawan dari Indonesia dan Vietnam.

Tarikh 29 Mei ditetapkan sebagai sambutan Hari Wartawan Nasional bersempena penerbitan pertama akhbar di Malaysia iaitu Utusan Melayu pada 29 Mei 1939. – BERNAMA


PRN Johor: Syed Saddiq sahkan MUDA akan bertanding

JOHOR BAHRU, 29 Jan – Presiden Parti Ikatan Demokratik Malaysia (MUDA) Syed Saddiq Syed Abdul Rahman mengesahkan parti itu akan bertanding pada Pilihan Raya Negeri (PRN) Johor.

“Jadi, marilah kita bersama-sama membina Johor yang bersatu padu dan sejahtera. Mari Bersama MUDA,” kata Syed Saddiq menerusi hantaran dalam laman Facebook rasminya, malam tadi.

Syed Saddiq yang juga pengasas MUDA sebelum ini dilaporkan mengumumkan parti itu telah didaftarkan secara rasmi oleh Jabatan Pendaftaran Pertubuhan (RoS) pada 23 Dis 2021.

Pada 25 Jan lepas, Pengerusi MUDA Johor Mohd Azrol Ab Rahani dilaporkan berkata Syed Saddiq mungkin bertanding pada PRN Johor selain mempunyai kelebihan kerana berasal dari negeri itu.

Pada Pilihan Raya Umum Ke-14 (PRU14), Syed Saddiq yang merupakan calon Pakatan Harapan (PH) daripada Bersatu bertanding atas tiket PKR, menewaskan penyandang kerusi Parlimen Muar Datuk Seri Razali Ibrahim (BN) dan calon PAS Abdul Aziz Talib dengan majoriti 6,953 undi.

Jumlah pengundi di Johor mencatatkan peningkatan kira-kira 28 peratus dengan penambahan 749,731 pengundi berusia 18 tahun ke atas susulan pendaftaran automatik Undi18, sekali gus menjadi cabaran kepada parti-parti politik yang bertanding. – BERNAMA


Chakiak dan Srekop Laok tarikan utama Pameran Manik

KOTA LAKSAMANA 20 Jun – Chakiak atau terompah dan srekap laok iaitu tudung saji disulam manik halus berusia lebih 70 tahun antara tarikan utama dalam Pameran Manik Peranakan Cina di Rumah Persatuan Peranakan Cina Melaka di sini hari ini.

Menurut pemiliknya, Elaine Ang Hwee Chin atau mesra dipanggil nyonya Elaine berkata tudung saji itu milik keluarganya sejak dari keturunan nenek moyangnya dan menjadi barang pameran untuk menunjukkan seni jahitan manik bukan sahaja pada kasut.

Katanya, seni manik peranakan itu turut dijahit pada bag, pakaian pengantin dan sarung bantal pada zaman dahulu untuk menunjukkan kaum peranakan penuh dengan campuran adat dan budaya menjadikan kaum itu unik.

“Pada zaman nenek moyang dahulu, srekop laok ini dibuat menggunakan daun nipah, sebelum di selek atau dicat dengan warna merah dan emas menggunakan lakuer dari Palembang, dan hujungnya dijahit rapi bersama benang khas untuk mengukuhkan lagi penghasilan tudung saji ini.

“Ia bukan sahaja kelihatan cantik, malahan dengan ditambah sulaman manik halus berunsurkan bunga-bungaan pada tengah sumbu srekop menampakkan kesenian budaya peranakan dalam setiap barangan dalam rumah.

“Srekop laok ini digunakan untuk menutup lauk pauk yang dimasak didapur dan tiada lubang udara dibuat bagi mengelakkan kemasukan serangga atau lalat hinggap pada makanan,” ujarnya kepada Melaka Hari Ini.

“Apa yang uniknya chakiak ini juga digunakan sebagai alat mempertahan diri nyonya-nyonya zaman dahulu, jika berlaku apa-apa yang tidak diingini, mereka akan ambil chakiak ini dan baling atau ketuk si pelaku.

“Kesenian orang zaman dahulu meliputi segala aspek, termasuk aspek keselamatan,” ujarnya yang juga merupakan Pensyarah Bahasa Inggeris di sebuah universiti swasta di negeri ini.


Pemimpin akan terus sesat jika sibuk rebut jawatan PM – MPN

Pengerusi Majlis Profesor Negara (MPN) Prof Ulung Datuk Dr Shamsul Amri Baharuddin berkata, walaupun terdapat pihak dalam kerajaan dan pembangkang menolak Perdana Menteri Tan Sri Muhyiddin Yassin, namun sehingga kini mereka belum membuktikan terdapat inidividu lain mendapat sokongan majoriti, bagi jawatan itu.

Tegasnya tindakan beberapa parti politik yang menolak tawaran rangka persefahaman rentas parti yang dicadangkan Muhyiddin tanpa perbincangan panjang, dilihat bagaikan sudah hilang arah.

“Jawatan perdana menteri (keabsahan) bukan isu di sini, isunya adalah sama ada kita (kerajaan dan pembangkang) boleh bertindak bersama dan lakukan secara bersama demi kepentingan rakyat… mereka tidak nampak perkara ini.

“Ada yang lihat tawaran itu mengikut kepentingan berbeza-beza, jadi respons kepada tawaran itu dilihat belum jelas daripada mana-mana pihak, kecuali beberapa pemimpin pembangkang yang saya kira mereka melihat kepada impak jangka panjang beberapa tawaran itu.

“Pemikiran itu memperlihatkan bahawa, mereka memandang jauh sama ada perlu sokong atau membangkang semborono,” katanya ketika menjadi tetamu jemputan secara maya dalam program Ruang Bicara yang disiarkan di Bernama TV hari ini.

Tetamu jemputan secara maya yang lain ialah Penganalisis Politik Prof Dr Sivamurugan Pandian, Pensyarah Kanan Universiti Malaya Dr Mohammad Tawfik Yaakub, dan Pengurus Unit Demokrasi dan Tadbir Urus Institut Demokrasi dan Hal Ehwal Ekonomi (IDEAS) Aira Azhari.

Semalam, Muhyiddin mengumumkan cadangan kerjasama rentas parti merangkumi tujuh perkara yang akan dilaksanakan kerajaan, jika usul undi percaya terhadap beliau diluluskan di Dewan Rakya termasuk tawaran tempoh jawatan Perdana Menteri terhad kepada dua penggal sahaja dan Rang Undang-Undang Anti-Lompat Parti akan dibentangkan di Parlimen.

Tawaran lain, keseimbangan jumlah keanggotaan Ahli Parlimen kerajaan dan pembangkang dalam Jawatankuasa Pilihan Khas Parlimen, serta pelaksanaan Undi 18 tanpa menunggu pelaksanaan pendaftaran automatik, serta rang undang-undang termasuk belanjawan akan dirunding terlebih dahulu dengan semua Ahli Parlimen sebelum dibentang kepada Dewan Rakyat.

Sementara itu, Aira Azhari berkata jika terdapat pihak mendakwa kerajaan dilihat gagal dalam konteks pengurusan pandemik COVID-19, pembangkang pula dilabel tidak mampu bersatu untuk menjalankan peranan mereka.

Jelasnya, ketika ini visi dan misi serta cadangan untuk membawa negara keluar dari krisis kesihatan yang dikemukakan oleh pembangkang, adalah kurang.


J.U.S.T Club juara sepak takraw Piala Sulaiman

TELOK MAS 4 Mac – Jasin United Sepak Takraw (J.U.S.T Club) merangkul juara dalam Kejohanan Sepak Takraw Tertutup Melaka bagi merebut Piala Sulaiman 2022 menewaskan JMF (A).

Pada aksi final di Dewan Kompleks Komuniti Desa (KKD) Kemas Melaka Tengah di sini, J.U.S.T Club terpaksa mengheret pasukan JMF (A) ke set penentuan dengan keputusan 21-14 apabila seri pada dua set pertama dan kedua 21-9 1–21.

Selaku juara, regu J.U.S.T Club membawa pulang hadiah wang tunai RM3,000 dan piala pusingan manakala pasukan JMF (A) membawa pulang hadiah wang tunai RM2,000 serta pingat.

Pasukan JMF (B) yang merangkul tempat ketiga membawa pulang hadiah wang tunai RM1,000 dan pingat manakala tempat keempat diraih ZM Kopi Hainan (A) dengan hadiah wang tunai RM500 serta pingat.

Pemain JMF (B), Aiman Yaakub dinobatkan sebagai pengumpan terbaik manakala Sahidan Md Ali dari JMF (A) sebagai tekong terbaik dan Muhammad Attan Nin Hamdan dari J.U.S.T dipilih sebagai ‘killer’ terbaik.

Hadiah disampaikan EXCO Pembangunan Luar Bandar, Pertanian dan Industri Asas Tani yang juga Ahli Dewan Undangan Negeri (ADUN) Telok Mas, Datuk Abdul Razak Abdul Rahman bagi mewakili Ketua Menteri Melaka, Datuk Seri Utama Sulaiman Md Ali.


Khairy Jamaluddin suntik vaksin Sinovac Khamis ini

PUTRAJAYA 15 Mac. – Malaysia akan menggunakan vaksin COVID-19 jenis Sinovac bermula Khamis ini, dengan Menteri Penyelaras Program Imunisasi COVID-19 Kebangsaan Khairy Jamaluddin, menjadi penerima pertama suntikan vaksin keluaran China itu.

Mengumumkan perkara itu dalam sidang media mengenai perkembangan Program Imunisasi COVID-19 Kebangsaan di sini hari ini, Khairy berkata beliau akan menerima suntikan pertama vaksin Sinovac itu di Hospital Rembau, Negeri Sembilan.

“Kita akan mula vaksinasi menggunakan vaksin Sinovac di Hospital Rembau dan sayalah orang pertama akan guna vaksin itu,” katanya yang juga Ahli Parlimen Rembau.

Pihak Berkuasa Kawalan Dadah (PBKD) pada 2 Mac meluluskan pendaftaran secara bersyarat bagi tiga vaksin COVID-19 untuk kegunaan semasa bencana iaitu, ‘COVID-19 Vaccine AstraZeneca Solution for Injection’; ‘CoronaVac Suspension for Injection – Sinovac’; dan ‘COMIRNATY Concentrate for Dispersion for Injection’.

Mengenai perolehan vaksin satu dos daripada syarikat Johnson & Johnson (J&J) dari Amerika Syarikat, Khairy berkata, Jawatankuasa Khas Jaminan Akses Bekalan Vaksin COVID-19 (JKJAV) memutuskan untuk tidak meneruskan perolehan vaksin itu.

“Mengenai J&J, kami memutuskan untuk tidak meneruskannya pada masa ini kerana jadual penghantarannya yang tidak memuaskan hati kerajaan Malaysia. Mereka perlu kembali dengan jumlah yang lebih banyak dan jadual penghantaran yang lebih pantas,” katanya.

Sementara itu, Menteri Kesihatan Datuk Seri Dr Adham Baba yang turut sama dalam sidang media itu berkata, suntikan dos kedua vaksin Pfizer-BioNTech akan diberikan mulai Rabu ini.

Malaysia memulakan Program Imunisasi COVID-19 Kebangsaan pada 24 Februari lepas dengan Perdana Menteri Tan Sri Muhyiddin Yassin menerima suntikan pertama daripada dua dos vaksin Pfizer-BioNTech.


UTeM Jayakan Misi Kembara Persaudaraan Islam UTeM-Kemboja

Universiti Teknikal Malaysia Melaka (UTeM) terus menyerlahkan peranan dan cakna kepada pihak memerlukan bukan hanya di peringkat nasional malahan melebar merentasi sempadan antarabangsa.

Naib Canselor UTeM, Profesor Ts Dr Massila Kamalrudin telah menyempurnakan pelepasan program Misi Kembara Persaudaraan Islam UTeM-Kemboja 2022 di Bangunan Canselori UTeM, baru-baru ini.

Naib Canselor UTeM, Profesor Ts Dr Massila Kamalrudin Dr Massila berkata, program ini merupakan anjuran Pusat Islam dan Kelab Usrati Pusat Islam UTeM dengan kerjasama Combodia-Arabic Student Alumni Association dan Persatuan Alumni Universiti Texas yang bermula pada 10 hingga 15 Julai 2022 lalu.

Katanya, antara objektif program ini adalah meluaskan peranan UTeM di peringkat antarabangsa dengan kerjasama agensi-agensi yang prihatin dalam membantu golongan fakir miskin dan kurang bernasib baik dari kalangan komuniti minoriti Islam.

“Setiap tahun program ini mendapat sambutan yang amat baik dari kalangan warga UTeM dan menzahirkan keberadaan UTeM di peringkat antarabangsa dari aspek kebajikan, tanggungjawab sosial universiti dan kesukarelawan,” katanya.

Sementara itu, Pengarah Pusat Islam UTeM, Dr Mahadi Abu Hassan berkarta program berkenaan sudah memasuki tahun yang ke-9 penganjurannya dan mendapat padu dari kalangan warga staf UTeM, Bank Islam dan masyarakat sekitar.

Ulasnya, seramai 7 petugas dari UTeM yang diketuai oleh Muhammad Asyraf turut serta bagi membantu saudara se-Islam di Kemboja untuk menyambut Hari Raya Aidiladha dalam keadaan yang gembira dan sama-sama melakukan ibadah korban.

“Ianya turut termasuk aktiviti dakwah, program menyantuni asnaf dan sumbangan kepada pembangunan masjid dan sekolah melalui Tabung Amal Jariah UTeM, katanya.


Insentif tanah, geran teknologi galakkan pelaburan swasta dalam pertanian

Beliau yang juga Menteri Kewangan berkata pengeluaran makanan perlu ditingkatkan supaya berskala besar dan berdaya saing bagi memastikan bekalan makanan pada harga berpatutan.

“Dalam mendepani tantangan kenaikan harga barang dan gangguan bekalan makanan, sektor agrimakanan perlu dirombak dengan mengutamakan kemandirian pengeluaran makanan tempatan melalui automasi dan pendigitalan,” katanya ketika membentangkan Belanjawan 2023 bertemakan ‘Membangun Malaysia Madani’ di Dewan Rakyat hari ini.

Beliau berkata Bank Negara Malaysia (BNM) menyediakan dana sehingga RM1 bilion di bawah Skim pembiayaan Agrofood untuk membantu pengusaha agromakanan meningkatkan produktiviti pengeluaran.

Menyentuh aspek latihan dan bimbingan, Anwar berkata Perbadanan Ekonomi Digital Malaysia akan memperluas penganjuran program Digital Agtech untuk melatih lebih ramai pekebun kecil beradaptasi dengan teknologi.

Selain itu, beliau berkata kerajaan juga bercadang untuk memberi elaun modal dipercepat dan mengecualikan cukai pendapatan 100 peratus ke atas perbelanjaan modal.

Menyentuh lebih lanjut berkenaan cukai, Anwar menjelaskan bahawa tempoh permohonan galakan cukai bagi projek pengeluaran bahan makanan dilanjutkan sehingga akhir 2025 dengan skop galakan turut diperluas merangkumi projek pertanian moden berasaskan Pertanian Persekitaran terkawal. – BERNAMA


Sindiket seleweng diesel lumpuh, 11 lelaki ditahan

KAJANG, 5 September – Polis melumpuhkan satu sindiket penyelewengan minyak diesel bersubsidi dengan penahanan 11 lelaki dan merampas 94,450 liter bahan bakar tersebut dalam dua serbuan di Jalan Semenyih, di sini pada Khamis lepas.

Ketua Polis Selangor Datuk Arjunaidi Mohamed berkata serbuan ke atas dua gudang oleh pasukan polis dari Unit Risikan Jenayah Jabatan Siasatan Jenayah Ibu Pejabat Kontinjen Selangor bersama Unit Dron Pasukan Gerakan Udara Polis Diraja Malaysia itu, dibuat selepas pihaknya menerima laporan daripada orang awam.

Menurutnya 11 lelaki termasuk empat warga asing yang ditahan itu berperanan sebagai pemandu lori dan pekerja am berusia antara 19 dan 59 tahun.

“Siasatan mendapati sindiket tersebut aktif sejak tiga bulan lepas dalam aktiviti penyelewengan barang kawalan itu dengan membeli minyak dari stesen minyak sekitar Kajang menggunakan lori dan kereta pacuan empat roda yang telah diubah suai.

“Apabila tong pada lori yang diubah suai itu telah penuh, kesemua minyak diesel akan dipindahkan ke dalam tangki simpanan di gudang sebelum dijual semula kepada pengusaha industri pada harga RM4 hingga RM5 seliter,” katanya pada sidang media di lokasi serbuan di sini hari ini.

Arjunaidi berkata turut dirampas tujuh lori bonded dan sebuah kereta jenis Toyota Hilux dengan keseluruhan nilai rampasan dianggarkan RM1.5 juta, manakala nilai kerugian ditanggung kerajaan akibat aktiviti sindiket itu kira-kira RM203,067.

Katanya kes diserahkan kepada Kementerian Perdagangan Dalam Negeri dan Hal Ehwal Pengguna Kajang, Selangor untuk siasatan lanjut di bawah Seksyen 21 Akta Kawalan Bekalan 1961 dan Peraturan 3(1) Peraturan-Peraturan Kawalan Bekalan 1974.


Laporan kebakaran kabel TNB bawah Jambatan Pulau Pinang telah siap

GEORGE TOWN 4 Mac. – Laporan lengkap kebakaran kabel elektrik di bawah Jambatan Pulau Pinang di Km 3.2 yang terbakar minggu lepas telah siap sepenuhnya dan dihantar kepada Tenaga Nasional Bhd (TNB) hari ini.

Pengarah Jabatan Bomba dan Penyelamat Malaysia (JBPM) Pulau Pinang Saadon Mokhtar berkata, pihaknya juga telah mengenal pasti punca sebenar kejadian kebakaran kabel itu, namun menyerahkan kepada TNB untuk mendedahkan perkara tersebut.

“Laporan kebakaran itu telah siap sepenuhnya dan hasil ujian makmal yang dijalankan juga mendapati kejadian tersebut tiada unsur khianat namun saya tidak boleh mendedahkan punca sebenar kejadian…biarlah pihak TNB yang maklumkan (punca kebakaran),” katanya kepada pemberita selepas menerima suntikan vaksin COVID-19 di Klinik Kesihatan Jalan Perak, di sini hari ini.

Kabel elektrik 132kV dari Pencawang Masuk Utama Bukit Tengah ke Bayan Mutiara di bawah Jambatan Pulau Pinang di Km 3.2 itu, dilaporkan terbakar kira-kira jam 4 petang pada 22 Februari lalu sehingga menyebabkan kesesakan teruk di kedua-dua hala jambatan berkenaan.

Pihak bomba bersama Pasukan Tindakan Kecemasan Jambatan Pulau Pinang terpaksa menggunakan bot ke lokasi kebakaran untuk memadam api dari bawah berikutan ia melibatkan kabel elektrik di bawah jambatan terbabit.


Insiden pertembungan dua tren LRT: 65 mangsa masih dirawat di HKL

KUALA LUMPUR 25 Mei – Seramai 65 mangsa insiden dua tren Transit Aliran Ringan (LRT) Laluan Kelana Jaya yang bertembung berdekatan Stesen LRT KLCC di sini malam tadi, masih dirawat di Hospital Kuala Lumpur (HKL).

Semalam, seramai 47 penumpang tren itu dilaporkan parah manakala 166 mengalami kecederaan ringan dalam insiden kemalangan melibatkan dua tren LRT berkenaan.

Kejadian yang berlaku pada 8.45 malam itu melibatkan sebuah tren yang membawa penumpang dan sebuah tren rosak yang sedang dipandu uji.


Rakyat Malaysia bukan mangsa uji kaji, vaksin terbukti selamat

KUALA LUMPUR 22 Feb. – Rakyat Malaysia tidak dijadikan ‘mangsa uji kaji’ kerana vaksin COVID-19 telah diberikan kepada 30 juta orang di seluruh dunia dan terbukti ia selamat, kata Pengurus Besar Persatuan Kanser Kebangsaan Malaysia (NCSM) Dr M. Murallitharan.

Memetik contoh, beliau berkata orang ramai telah mengambil vaksin selesema yang dibangunkan menggunakan teknologi yang sama dan tiada sesiapa pun yang menghadapi kesan serius daripada vaksin (selesema) tersebut.

“Juga, satu daripada petunjuk yang sangat jelas berapa ramai yang telah mengambil vaksin (COVID-19). Setakat kira-kira seminggu yang lepas, lebih daripada 30 juta orang di seluruh dunia telah menerima dos tiga jenis vaksin dalam kumpulan yang besar, dan ini adalah menakjubkan… Pfizer (Pfizer-BioNTech), AstraZeneca, Moderna.

“Kita boleh lihat data dan dari segi kumpulan besar, kita lihat kesan sampingan adalah sangat sedikit. Kita tidak lihat apa-apa tanda yang menunjukkan sebarang bahaya. Sekiranya anda bimbang, 30 juta orang telah menunjukkan bahawa vaksin ini selamat digunakan,” katanya ketika ditemu bual dalam program Mid Day Update Bernama TV hari ini.

Beliau menjawab soalan pengacara Jessy Chahal sama ada rakyat Malaysia dijadikan mangsa uji kaji kerana tempoh yang singkat untuk menghasilkan vaksin COVID-19.

Mengenai kepentingan mempunyai imuniti kelompok di negara ini, Dr Murallitharan berkata ia adalah untuk memastikan virus itu tidak mudah merebak kepada masyarakat.

“Apabila seseorang telah dijangkiti COVID-19, mereka berjalan-jalan dan sebarkan kepada orang lain, tetapi individu yang telah divaksin di sekeliling mereka, tidak akan mendapat virus itu.

“Apabila mereka tidak dijangkiti virus itu, mereka tidak dapat menularkannya. Jadi walaupun kita mempunyai sebilangan kecil orang yang mempunyai COVID-19, mereka tidak dapat menyebarkan virus itu kepada orang lain,” katanya.

Beliau juga menasihatkan orang ramai supaya tidak memilih jenama vaksin kerana apa sahaja yang diluluskan oleh pihak berkuasa, akan disahkan oleh Agensi Pengawalseliaan Farmaseutikal Kebangsaan (NPRA) demi keselamatan dan keberkesanannya.

Malaysia kini menyertai komuniti global dalam memerangi COVID-19 dengan ketibaan kumpulan pertama vaksin Pfizer-BioNTech semalam, bermulanya pelancaran Program Imunisasi COVID-19 Kebangsaan.


289 individu dikompaun RM10,000

KUALA LUMPUR 14 Mac. – Seramai 289 individu dikompaun RM10,000 oleh Polis Diraja Malaysia (PDRM) kerana kesalahan ingkar prosedur operasi standard (SOP) dalam operasi pematuhan dijalankan di seluruh negara semalam.

Menteri Kanan Pertahanan (Kluster Keselamatan), Datuk Seri Ismail Sabri Yaakob berkata, PDRM melakukan 68,046 pemeriksaan di seluruh negara termasuk di pasar raya dan kilang.

“Antara kesalahan dilakukan adalah gagal mematuhi jarak fizikal membabitkan 109 individu, aktiviti pusat hiburan (72) dan gagal menyatakan rekod dan peralatan butiran pelanggan (55).

“Selain itu, 42 individu dikompaun kerana merentas negeri dan daerah tanpa kebenaran, tidak memakai pelitup muka (41) dan selebihnya lain lain kesalahan,” katanya dalam kenyataan mengenai Perintah Kawalan Pergerakan (PKP) hari ini.

Mengulas lanjut Ismail Sabri berkata, 3,260 Pasukan Pematuhan membabitkan 14,768 anggota membuat pemantauan di 4,662 pasar raya, 6,120 restoran, 4,003 penjaja, 2,454 kilang, 3,234 bank dan 769 pejabat kerajaan.

“Menerusi Op Benteng dengan kerjasama PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) dan agensi keselamatan lain, sebanyak 264 sekatan jalan raya (SJR) dibuat semalam.


Kedai makan Melayu guna robot pelayan

MELAKA 21 Mac. – Melihat dari luar Restoran Nasi Ayam Baba dekat Taman Merdeka kelihatan sama dengan kedai nasi ayam lain yang terdapat di mana-mana sekarang ini.

Namun, tanggapan ini pasti berubah dan mungkin ada dalam kalangan kita terkejut apabila tiba-tiba setelah memesan makanan dan minuman, anda didatangi ‘Kak Nab’, panggilan untuk pelayan robot akan menghidang nasi ayam dan minuman yang baharu anda pesan tadi.

Terletak di Jalan Pegaga Taman Merdeka, Restoran Nasi Ayam Baba menjadi antara kedai makanan Melayu pertama di Malaysia yang menggunakan robot sebagai pelayan di premis mereka selain beberapa kedai makanan sedia ada yang diusahakan oleh peniaga bukan Islam di Bandar Hilir.

Menurut Penyelia restoran itu, Mohd. Rozali Muda, pemilik restoran berhasrat mencipta kelainan dengan memperkenalkan robot sebagai pelayan di situ dan mengeluarkan kos perbelanjaan membeli Kak Nab pada harga RM40,000 sebuah.

“Walaupun agak mahal, namun usaha pemilik berbaloi kerana sejak tiga bulan memperkenalkan Kak Nab, boleh dikatakan hampir setiap hari restoran kami sentiasa dikunjungi pelanggan berbanding sebelum ini, pendapatan hasil restoran juga bertambah.

“Selain ingin mencuba menu istimewa iaitu nasi ayam, pelanggan juga kelihatan teruja untuk bertemu dan melihat Kak Nab dengan lebih dekat,” katanya ketika ditemui MHI.

Katanya, selain menghidangkan makanan, Kak Nab juga mampu membuat tugas lain termasuk menyanyikan lagu Hari Jadi kepada pelanggan yang berhasrat membuat sambutan ulang tahun di premis restoran berkenaan.

“Kak Nab akan datang menghantar makanan ke meja pelanggan dan selepas itu, pelanggan mengambil pesanan yang terhidang di ruang letak dan terakhir menekan butang selesai.

“Menggunakan robot ini sangat memudahkan operasi kerja harian di restoran dan setakat ini, Kak Nab belum menimbulkan apa-apa masalah lagi malah kerja lebih lancar,” katanya.

Menurut beliau, biarpun kini sudah mempunyai robot, pihaknya tetap memerlukan tenaga 40 pekerja di restoran itu dan bakal membuka cawangan ketiga di Bukit Rambai pada 1 April ini.

Ujar Mohd Rozali, Restoran Nasi Ayam Baba sudah beroperasi selama empat tahun di Melaka, Taman Pegaga adalah cawangan pertama manakala kedua di Hang Tuah Mall.

“Majikan belum buat keputusan lagi sama ada ingin menggunakan robot sebagai pelayan di cawangan lain, terpulang kepada respon pelanggan nanti,” katanya.


Harga sayur kembali stabil hujung tahun

BANDAR HILIR 28 Nov – Kementerian Pertanian dan Industri Makanan (MAFI) memberi jaminan harga sayur terutamanya yang diimport akan kembali stabil menjelang hujung tahun ini.

Timbalan Menterinya, Datuk Seri Ahmad Hamzah berkata, kenaikan harga yang berlaku kini disebabkan oleh beberapa faktor namun ianya kini berada dalam kawalan pihak terbabit.

“Pada ketika ini kita dapati bahawa ada kenaikan di separuh tempat pemasaran tetapi secara keseluruhannya kenaikan ini sudah dapat dikawal khususnya sayur import seperti brokoli dan kubis bulat,” katanya.

Beliau berkata demikian pada sidang media selepas merasmikan Agroinvest Institut Penyelidikan Dan Kemajuan Pertanian Malaysia (MARDI) 2021 yang turut dihadiri, Ketua Setiausaha MAFI Datuk Haslina Abdul Hamid dan Ketua Pengarah MARDI Datuk Dr Mohamad Zabawi Abdul Ghani.

Sementara itu, Ahmad berkata, dalam menangani situasi ini kementeriannya bekerjasama rapat dengan Kementerian Perdagangan Dalam Negeri Dan Hal Ehwal Pengguna (KPDNHEP).

“Dalam masa sama kita juga sentiasa membuat pemantauan harga dan mengadakan perbincangan bersama KPDNHEP dalam memastikan harga terkawal serta bekalan mencukupi,” katanya.


Ringgit dibuka tinggi sedikit berbanding dolar AS pagi ini

KUALA LUMPUR 8 Jun – Ringgit dibuka agak tinggi pagi ini berbanding dolar AS, didorong oleh jangkaan pemulihan ekonomi kerana kes baharu COVID-19 sudah menunjukkan penurunan, kata seorang peniaga.

Pada jam 9.01 pagi, mata wang tempatan meningkat kepada 4.1180/4.1205 berbanding dolar AS pada 4.1275/1285 ketika ditutup pada urus niaga Jumaat minggu lalu.

Pedagang ActivTrades Dyogenes Rodrigues Diniz berkata kes baharu COVID-19 di Malaysia yang kian merata sejak beberapa hari kebelakangan ini, beserta dengan kelancaran program vaksinasi di dalam negara, meningkatkan prospek ke arah pembukaan penuh ekonomi yang semestinya akan menyokong ringgit.

“Pada masa sama, pelabur terus mencernakan data ekonomi bercampur-campur dari Amerika Syarikat serta tanda-tanda kemungkinan berlaku kenaikan kadar faedah AS,” katanya.


Syukur dapat tatap wajah Zubaidi Amir kali terakhir

BUKIT PALAH 1 Feb. – Keluarga angkat Allahyarham Zubaidi Amir Qusyairi Abd Malek melahirkan kesyukuran apabila diberi peluang menatap wajah jenazahnya buat kali terakhir sebelum disemadikan di Tanah Perkuburan Islam Padang Lebar, Simpang Bekoh, Jasin.

“Saya tahu Adik sedang menunggu uminya datang. Umi dah datang ni jumpa adik,” kata ibu angkat arwah, Norlida Abu Hassan ketika ditemu bual Melaka Hari Ini di Jabatan Perubatan Forensik Hospital Melaka, sebentar tadi.

Norlida, 50, berkata, dia dan keluarga akan terus menuju ke Madrasah Asy-Syakirin di Simpang Bekoh, Jasin kerana difahamkan jenazah akan dimandi, dikafankan serta Solat Jenazah di sana.

Melaka Hari Ini sebelum ini melaporkan mayat kanak-kanak lelaki berusia 7 tahun ditemui maut di tepi tong air disyaki didera dalam kejadian di sebuah rumah di Taman Krubong Jaya, Jumaat lalu.

Hasil siasatan mendapati terdapat beberapa kecederaan fizikal pada badan mangsa dan ekoran itu ibu kandung serta bapa tirinya telah direman selama tujuh hari sehingga Jumaat ini bagi membantu siasatan di bawah Seksyen 302 Kanun Keseksaan kerana membunuh.


Sambutan Hawana pengiktirafan negara, masyarakat buat golongan wartawan

KUALA LUMPUR, 27 Mei – Sambutan Hari Wartawan Nasional (HAWANA) pada 29 Mei setiap tahun merupakan pengiktirafan kerajaan dan masyarakat kepada sumbangan profesion kewartawanan kepada negara.

Pemangku Ketua Pegawai Eksekutif Bernama Roslan Ariffin berkata sambutan tersebut sekali gus akan menyuntik semangat golongan wartawan yang mempunyai peranan besar, terutama dalam membantu pembangunan negara dan memelihara keharmonian masyarakat.

“Dalam 365 hari setahun ada satu Hari Wartawan (HAWANA), ini adalah satu pengiktirafan kepada kita (wartawan)…Sambutan Hari Wartawan ini yang amat bermakna, pada setiap 29 Mei apabila kita bangun setiap tahun, kita akan ingat (hari) ini adalah Hari Wartawan,” katanya.

Beliau berkata demikian ketika menjadi tetamu program Koresponden Bernama terbitan Bernama TV bertajuk ‘HAWANA: Suntikan Semangat buat Golongan Wartawan’ sempena HAWANA 2022.

Roslan turut mencadangkan agar diadakan persidangan para wartawan pada sambutan HAWANA akan datang, bertujuan melatih kumpulan itu menjadi lebih baik dan berdaya saing dalam pelaksanaan tugasan.

Pertubuhan Berita Nasional Malaysia (Bernama) dan Ikatan Setia Kawan Wartawan Malaysia Indonesia (ISWAMI) menjadi penggerak utama penganjuran HAWANA 2022, disokong Kementerian Komunikasi dan Multimedia (K-KOMM), selain turut melibatkan organisasi, persatuan dan pengamal media lain.

Sambutan HAWANA 2022 yang bakal berlangsung Ahad ini di Melaka, juga merupakan platform kepada kepada pengamal media untuk berkongsi pendapat dan meningkatkan pembangunan dan pertumbuhan industri media di Malaysia.- BERNAMA


Penyertaan Pidato Piala TYT Melaka dilanjutkan sehingga 31 Julai

AYER KEROH 18 Julai – Kerajaan negeri bersetuju melanjutkan tempoh pendaftaran dan penghantaran video penyertaan Pertandingan Pidato Rukun Negara Peringkat Kebangsaan Piala Pusingan Tuan Yang Terutama (TYT) Yang di-Pertua Negeri Melaka 2022 sehingga 31 Julai ini.

EXCO Perpaduan negeri Ngwe Hee Sem berkata, lanjutan tempoh penyertaan itu berikutan peningkatan jumlah penyertaan yang diterima sangat menggalakkan di saat akhir.

“Pertandingan ini untuk memberikan pendedahan kepada masyarakat dan generasi muda agar lebih memahami peranan Rukun Negara sebagai asas perpaduan dan jati diri Keluarga Malaysia.

“Justeru atas peningkatan jumlah penyertaan yang diterima pada saat akhir, jawatankuasa pertandingan bersetuju untuk melanjutkan tempoh pendaftaran dan penghantaran video penyertaan dari 15 Julai lalu kepada 31 Julai ini,” katanya menerusi kenyataan media hari ini.

Untuk rekod pertandingan anjuran Pejabat Tuan Yang Terutama Yang di-Pertua Negeri Melaka dan Kerajaan Negeri Melaka menerusi Institut Tun Perak itu mendapat kerjasama Kementerian Perpaduan Negara.

Pertandingan berkenaan terbuka kepada masyarakat umum seluruh Malaysia dan enam kategori dipertandingkan iaitu Kategori Awam, Kategori Penjawat Awam, Kategori Bukan Melayu, Kategori Institusi Pengajian Tinggi, Kategori Sekolah Menengah (Bergandingan) dan Kategori Sekolah Rendah (Bergandingan).

Johan : Piala iringan, RM1,500.00, buku dan sijil penyertaan
Naib Johan : Piala iringan, RM1,000.00, buku dan sijil penyertaan
Ketiga : Piala iringan, RM700.00, buku dan sijil penyertaan
Saguhati : RM300 (2 pasangan), buku dan sijil penyertaan

Johan : Piala iringan RM2,000.00, buku dan sijil penyertaan
Naib Johan : Piala iringan, RM1,500.00, buku dan sijil penyertaan
Ketiga : Piala iringan, RM1,200.00, buku dan sijil penyertaan
Saguhati : RM400 (2 pasangan), buku dan sijil penyertaan

Johan : Piala iringan, RM3,000.00, buku dan sijil penyertaan
Naib Johan : Piala iringan, RM2,000.00, buku dan sijil penyertaan
Ketiga : Piala iringan, RM1,000.00, buku dan sijil penyertaan
Saguhati : RM500 (2 orang), buku dan sijil penyertaan

Johan : Piala iringan, RM4,000.00, buku dan sijil penyertaan
Naib Johan : Piala iringan, RM3,000.00, buku dan sijil penyertaan
Ketiga : Piala iringan, RM2,000.00, buku dan sijil penyertaan
Saguhati : RM500 (2 orang), buku dan sijil penyertaan

Johan : Piala iringan, RM5,000.00, buku dan sijil penyertaan
Naib Johan : Piala iringan, RM3,000.00, buku dan sijil penyertaan
Ketiga : Piala iringan, RM2,000.00, buku dan sijil penyertaan
Saguhati : RM500 (2 orang), buku dan sijil penyertaan


Sanggup suntik air suling untuk dapat sijil vaksinasi – Polis

Ketua Polis Terengganu Datuk Rohaimi Md Isa berkata setakat ini pihaknya telah mengambil keterangan 23 individu daripada pelbagai latar belakang, yang kesemuanya telah memiliki sijil vaksinasi di dalam aplikasi MySejahtera, namun mengakui tidak mendapatkan suntikan sebenar.

“Ada di antara mereka mengaku mengambil suntikan air suling atau air garam dengan alasan kononnya mereka tetap mendapatkan suntikan cuma tidak mengandungi vaksin COVID-19,” katanya pada sidang media di Ibu Pejabat Polis Kontinjen Terengganu di sini, hari ini.

Beliau berkata demikian bagi mengulas perkembangan siasatan membabitkan kes seorang doktor yang didakwa mengeluarkan sijil vaksinasi COVID-19 tanpa suntikan sebenar di klinik swasta di Marang.

Katanya setakat ini, siasatan polis mendapati 1,223 nama individu yang berurusan dengan klinik berkenaan telah dihantar kepada pihak vendor untuk dikeluarkan sijil vaksinasi melalui MySejahtera.

“Pihak klinik telah menghantar nama mereka kepada vendor untuk dimasukkan dalam MySejahtera, tapi polis percaya tak semua penama ini telah mendapatkan suntikan sebenar,” katanya.

Rohaimi berkata pihaknya juga dimaklumkan bahawa sijil vaksinasi yang telah dikeluarkan klinik doktor berkenaan sudah disekat oleh pihak Kementerian Kesihatan (KKM).

“Tiada lagi kesahan pada sijil yang dikeluarkan oleh klinik berkenaan dan polis juga mendapat kerjasama daripada pihak majikan yang mengesyaki pekerja mereka terlibat dengan kes klinik itu.

“Ada pelbagai kategori individu dipercayai terlibat termasuk kakitangan awam, syarikat berkaitan kerajaan (GLC), syarikat besar dan ada golongan yang tidak bekerja,” katanya.

Pada 8 Jan lepas seorang doktor lelaki berusia 51 tahun ditahan bagi membantu siasatan berhubung dakwaan pengeluaran sijil vaksinasi COVID-19 tanpa suntikan sebenar dengan mengenakan bayaran antara RM400 hingga RM600.

Kes disiasat mengikut Seksyen 420 Kanun Keseksaan dan suspek dibebaskan dengan jaminan polis sementara menunggu tindakan selanjutnya oleh pihak pendakwa raya. – BERNAMA


Peluang Luqman Hakim ikut jejak Fabregas

KUALA LUMPUR 26 Mac. – Pemain muda sensasi negara, Luqman Hakim Shamsudin yang kini tampil lebih matang dan saiz fizikal lebih tegap boleh menjadikannya bintang harapan skuad kebangsaan pada masa hadapan.

Bekas Pengurus Skuad Bawah 19 Tahun (B-19) Kebangsaan Datuk Kamarul Ariffin Mohd Shahar berkata, prestasi Luqman Hakim, 19, jelas nampak berbeza berbanding sebelum penghijrahannya ke kelab Liga Belgium KV Kortrijk Ogos, tahun lalu.

“Pada hari pertama beliau berlatih bersama skuad kebangsaan ia amat berbeza berbanding semasa dia bersama saya dalam skuad B-19. Bukan sahaja dari segi fizikal, tetapi juga kelakuan dan bahasa badan dia sangat profesional,” katanya pada sesi santai bersama media, baru-baru ini.

Empat penyerang lain adalah pemain naturalisasi terbaharu skuad Harimau Malaya Guilherme de Paula (Perak FC), Muhammad Syafiq Ahmad (JDT), Muhammad Shahrel Fikri Md Fauzi (Selangor FC) dan Norshahrul Idlan Talaha (Sarawak United FC).

Luqman Hakim yang diberi pelepasan oleh kelabnya pada jendela perlawanan antarabangsa Persekutuan Bola Sepak Antarabangsa (FIFA) ketika ini merupakan antara lima penyerang yang dikumpulkan Ketua Jurulatih Skuad Kebangsaan Tan Cheng Hoe.

Kamarul Ariffin berkata jika prestasi anak jati Kota Bharu itu terus meningkat, tidak mustahil Luqman Hakim bakal mengikuti jejak bekas kapten Arsenal dan bintang Barcelona Cesc Fabregas yang membuat penampilan pertama bersama skuad kebangsaan Sepanyol pada usia muda 19 tahun.

“Saya yakin beliau (Luqman Hakim) akan menyinar. Saya berasakan jika beliau dipilih bersama skuad kebangsaan, ia satu keputusan yang dijangkakan,” jelas Kamarul Ariffin yang dilantik antara dua penolong pengurus skuad kebangsaan baru-baru ini.

Dalam pada itu, beliau turut ingin melihat penjaga gol muda Terengganu FC Muhammad Rahadiazli Rahalim yang kini antara 28 pemain dipanggil Cheng Hoe dan pemain muda Johor Darul Ta’zim (JDT) Arif Aiman Mohd Hanapi diberikan peluang sewajarnya untuk bersama-sama skuad kebangsaan.

“Dalam era bola sepak moden, umur bukan jadi penghalang untuk beliau bersama skuad senior. Jadi tiga pemain ini menjadi harapan besar dalam masa terdekat akan menganggotai pasukan kebangsaan,” katanya.


Pembukaan sempadan: Masih perlu sentuh kad Touch ‘n Go di plaza tol

KUALA LUMPUR, 1 April – Pengguna lebuh raya yang melalui Plaza Tol Bangunan Sultan Iskandar (Tambak Johor) dan Tanjung Kupang (Lebuhraya Linkedua), masih perlu menyentuh kad Touch ‘n Go pada pengimbas di lorong tol, bagi membolehkan PLUS Malaysia Berhad (PLUS) merekod data trafik.

Pengguna di kedua-dua plaza tol berkenaan boleh menikmati pengecualian bayaran tol selama seminggu dari 1 April hingga 7 April 2022, seperti diumum kerajaan baru-baru ini.

PLUS dalam kenyataan menyatakan, pengguna juga perlu mematuhi prosedur operasi standard (SOP) kawalan sempadan yang ditetapkan, serta memastikan baki kad Touch ‘n Go mencukupi sekiranya ingin meneruskan perjalanan ke destinasi lain, selain kedua-dua plaza tol berkenaan.

PLUS juga telah bersiap siaga dengan menambah bilangan petugas khidmat pelanggan di kedua-dua plaza tol di pintu negara itu, untuk memberi bantuan kepada pelanggan yang memerlukan pertolongan.

Dalam pada itu, Pengarah Urusan PLUS Datuk Azman Ismail berkata pihaknya mengalu-alukan kepulangan warga Malaysia dan ketibaan rakan-rakan dari Singapura, dengan tangan yang terbuka.

“Pada masa sama, PLUS terus komited untuk menyediakan perjalanan yang selamat, lancar dan satu pengalaman yang menyeronokkan, bagi pelanggan lebuh raya yang memasuki Malaysia,” katanya.

Tambahnya PLUS menjangkakan akan berlaku sedikit lonjakan trafik di beberapa laluan di lebuh raya, dengan pembukaan semula sempadan laluan darat di samping ketibaan bulan Ramadan, dan telah mengadakan pelbagai persediaan rapi bagi membantu pelanggan menikmati perjalanan yang selamat dan lancar. – BERNAMA


Axelsen dalam kelas tersendiri, rangkul gelaran sulung Terbuka Malaysia

KUALA LUMPUR, 3 Julai – Pemain Denmark Viktor Axelsen nyata berada pada kelas tersendiri apabila berjaya merangkul gelaran sulung Terbuka Malaysia 2022 sdelepas dengan mudah menewaskan pemain Jepun, Kento Momota, pada final perseorangan lelaki, di sini, hari ini.

Axelsen membuktikan statusnya sebagai pemain nombor satu dunia dan juara Olimpik Tokyo 2020 dengan menumpaskan Momota dalam straight set 21-4, 21-7 untuk melakarkan gelaran hatrik dalam tempoh sebulan selepas Terbuka dan Masters Indonesia.

Kejayaan pemain berusia 28 tahun itu turut menamatkan dominasi kejuaraan pemain Asia selama 15 tahun selepas rakan senegara ,Peter Gade muncul juara pada 2007.

Pada aksi final dengan kebanjiran 10,000 penonton di Axiata Arena Bukit Jalil, Momota jelas tiada tandingan kepada aksi cemerlang oleh Axelsen yang masih belum memutuskan penyertaan pada saingan Masters Malaysia di venue sama, bermula Selasa ini.

Sementara itu, pada final perseorangan wanita, pemain Thailand, Ratchanok Intanon merangkul kejuaraan kali kedua selepas 2016 apabila mengejutkan juara Olimpik Tokyo 2020, Chen Yu Fei dari China.

Ratchanok, 27, berjaya menamatkan kemarau kejuaraan selepas Masters Indonesia pada 2020 untuk mengatasi Yu Fei, 21-15, 13-21, 21-16, dalam saingan lebih sejam.


Dakwaan penculikan di sekolah: KPM teliti sesuatu kes sebelum ambil tindakan

TANJUNG MALIM, 29 September – Sebarang dakwaan kononnya berlaku kes penculikan di beberapa negeri ketika ini, perlu disiasat dan diambil tindakan kes mengikut kes dan bukannya secara menyeluruh sehingga timbul pelbagai spekulasi yang boleh menjejaskan siasatan.

Menteri Kanan Pendidikan Datuk Dr Radzi Jidin berkata pihaknya dengan kerjasama Polis Diraja Malaysia (PDRM), akan meneliti secara mendalam berkaitan semua aspek daripada laporan kejadian penculikan itu, bagi memahami kejadian sebenar sebelum mengambil tindakan sewajarnya bagi memastikan keselamatan di kawasan sekolah.

“Saya hendak meneliti kebenaran cerita sebenarnya, seperti yang dikatakan hendak menguji tindakan pihak polis dan sebagainya…sebab itu pelaporan ini kita tidak mahu dengan mudah terus melihat perkara itu pada luaran sahaja, tetapi apa yang sebenarnya berlaku.

“Apabila kita dapat maklumat daripada pihak polis, apa yang penting pihak polis boleh berikan maklumat untuk buat siasatan dan sebagainya, kita akan lihat konteks tertentu untuk kita mengambil tindakan yang sewajarnya dalam apa jua keadaan.

“Generasi anak kita yang ada pada hari ini, terdedah kepada pelbagai pendedahan maklumat dan sebagainya…apapun setiap maklumat itu kita kaji, kita tidak mahu ambil pada nilai luaran dan kita akan masukkan kesemuanya,” katanya pada sidang media program Eksplorasi Alam Lestari III di Pusat Perlindungan Hidupan Liar (PKHL) Sungkai di sini hari ini.

Beliau berkata KPM mempunyai maklumat yang terhad, kerana kes yang berlaku di luar sekolah termasuk semasa murid dalam perjalanan pulang ke rumah dan siasatan dijalankan oleh pihak polis yang menentukan asas sebenar atas setiap laporan daripada mangsa.

“Apabila berlaku sebarang laporan, polis yang akan menyiasat perkara ini dengan mendalam. Sebab itu kami tidak mahu buat spekulasi, kerana ia berada di bawah bidang kuasa polis dan pihak kami sentiasa memberi kerjasama.

“Saya rasa ibu bapa pun inginkan semua anak bercerita secara jujur dan benar, namun kita nak kena tahu apakah keadaan di belakang tersebut, itu kita nak kena tahu, umumnya mereka kanak-kanak ini jujur namun apa keadaan di sebalik hal tersebut, kita nak kena semak secara mendalam,” katanya.

Radzi berkata para murid sentiasa diberikan didikan dan diingatkan tentang keselamatan mereka semasa berada di sekolah dan di mana sahaja, supaya mempunyai kesedaran dan memahami risiko dihadapi kanak-kanak seterusnya tindakan yang perlu diambil.

“Sebab itu kalau kita lihat ada sekolah yang keluarkan notifikasi untuk mengingatkan, tetapi pada masa yang sama kalau keluar macam itu (isu culik) seolah-olah keadaannya tidak begitu selamat, sebab itu kita minta dijelaskan dalam sesi persekolahan apakah keadaannya dan bagaimana pendekatan yang paling sesuai untuk anak-anak kita,” katanya.

Semalam, polis mengesahkan mesej yang tular mengenai kejadian penculikan kanak-kanak menerusi media sosial membabitkan beberapa daerah di negara ini antaranya Tangkak, Melaka Tengah, Kuantan dan Shah Alam adalah palsu.

Selain itu, dakwaan kononnya ada cubaan menculik seorang murid sekolah rendah di Taman Pinji Mewah, Ipoh seperti yang tular di media sosial baru-baru ini adalah tidak benar, tetapi hanya sebuah cerita yang direka-reka sahaja.


Hishammuddin Hussein positif COVID-19

AYER KEROH 22 Feb – Menteri Kanan Pertahanan, Datuk Seri Hishammuddin Hussein disahkan positif COVID-19 menurut satu kenyataan dikongsi di Facebook Kementerian Pertahanan Malaysia, hari ini.

Sebagai individu yang telah menerima dos penggalak, beliau akan menjalani tempoh isolasi mengikut ketetapan semasa oleh pihak Kementerian Kesihatan Malaysia (KKM).

“Beliau sememangnya menjalani ujian pengesanan COVID-19 jenis RT-PCR secara berkala selain turut kerap melakukan ujian pengesanan secara kendiri (self-test) melalui kaedah RTK Antigen.


Empat kabel dasar laut baharu tampung keperluan rangkaian Malaysia

KUALA LUMPUR, 24 Mac – Kerajaan sedang melaksanakan penambahan empat kabel dasar laut baharu bagi membantu menampung keperluan rangkaian hubungan di Malaysia, Dewan Negara diberitahu hari ini.

Menteri Komunikasi dan Multimedia (MenKOMM) Tan Sri Annuar Musa berkata empat kabel itu antaranya melibatkan Sistem Kabel Bay to Bay Express (BtoBE) oleh Facebook dengan kerjasama Time Dotcom Berhad selaku rakan pendaratan di Cherating pada suku pertama 2023.

“Kedua ialah ialah Sistem Kabel MIST oleh NTT dengan kerjasama Arus Restu Sdn Bhd selaku rakan pendaratan di Morib dengan jangkaan siap pada suku kedua 2023.

“Ketiga ialah Sistem Kabel IAX yang akan mendarat di Morib dengan jangkaan siap penghujung 2022, manakala keempat ialah Sistem Kabel BaSICS oleh PP Telecommunication Sdn Bhd akan mendarat di Kuching dengan jangkaan siap hujung 2022,” katanya pada sesi soal jawab di Dewan Negara.

Beliau berkata demikian bagi menjawab soalan Senator Robert Lau Hui Yew yang ingin tahu perincian mengenai pautan Malaysia kepada rangkaian internet global sedia ada dan yang telah dirancang termasuk bilangan pautan kabel dasar laut.

Annuar berkata Malaysia sebenarnya dihubungkan dengan 17 perkhidmatan kabel dasar laut yang berbeza dan buat masa ini kapasiti jaringan sedia ada adalah lebih daripada mencukupi bagi menampung permintaan untuk masa akan datang.

Beliau berkata daripada 17 kabel dasar laut itu, empat daripadanya terhubung ke Sarawak dan adalah dalam kategori rangkaian teras yang menghubungkan Sabah dan Sarawak kepada dunia luar.

“Sarawak dan Sabah telah dihubungkan dengan dua sistem kabel dasar laut sedia ada iaitu Sistem Kabel Rakyat Malaysia (SKRM) oleh Telekom Malaysia Berhad (TM) yang menghubungkan Mersing ke Kuching, Bintulu dan Miri dengan kapasiti semasa 7.4 terabit per sec (Tbps) dan sistem kabel East-West dari Mersing ke Kuching oleh Sacofa Sdn Bhd dengan kapasiti semasa 600 gigabit per sec (Gbps).

“Sistem Kabel BaSICS oleh PP Telecommunication Sdn Bhd dengan kapasiti 48 Tbps yang dijangka siap suku kedua 2022 bakal berfungsi bagi not gerbang antarabangsa yang baru bagi Sarawak,” katanya. – BERNAMA


Larangan import lembu, kerbau dari Thailand ditarik balik – JPV

PUTRAJAYA 16 Mac – Kementerian Pertanian dan Industri Makanan (MAFI) menerusi Jabatan Perkhidmatan Veterinar (JPV) menarik balik larangan import lembu dan kerbau dari Thailand berkuatkuasa serta merta bermula hari ini.

Menerusi satu kenyataan JPV memaklumkan tindakan itu telah dipersetujui antara JPV Malaysia dan Jabatan Pembangunan Ternakan Thailand (DLD) selepas haiwan bagi tujuan pembiakan dan penyembelihan dari Thailand didapati terjangkit Lumpy Skin Disease (LSD).

Jelas JPV, keputusan itu dibuat setelah beberapa penambahbaikan dalam peraturan dan prosedur import dilakukan selain mengambil kira langkah-langkah mitigasi yang boleh diambil dalam negara bagi mengawal penyakit LSD.

“JPV memohon semua pemain industri termasuk pengimport, peraih dan penternak untuk memberi kerjasama dengan memastikan pembelian ternakan dari Thailand dibuat melalui pembekal yang sah dan berdaftar dengan DLD.

Dalam pada itu, JPV turut memberi jaminan tidak akan berlaku isu tiada bekalan ternakan lembu dan kerbau bagi keperluan penyembelihan Hari Raya Aidilfitri.


‘Ya, saya jumpa Najib’

KUALA LUMPUR 6 Ogos – Datuk Seri Ismail Sabri Yaakob mengakui pernah mengadakan pertemuan dengan bekas Perdana Menteri, Datuk Seri Najib Razak, baru-baru ini.

“Apapun, saya tidak boleh bercakap bagi pihak beliau, cuma saya boleh katakan apa yang kami bincangkan adalah tertutup antara saya dan dia,” katanya dalam satu sidang media khas hari ini.

Dalam pada itu, Ismail enggan mengulas lanjut mengenai kemelut dalam UMNO selepas Presidennya menarik semula sokongan terhadap Perikatan Nasional dan Perdana Menteri, Tan Sri Muhyiddin Yassin.

Katanya, beliau enggan menambah keruh dalam parti itu kerana baginya ia hanya akan membuat rakyat melihat UMNO sebagai parti yang bermasalah.


COVID: KKM pertimbang keluar notis kompaun sekiranya kes terus meningkat – Khairy

KUALA LUMPUR, 8 Julai – Kementerian Kesihatan (KKM) tidak menolak kemungkinan untuk menguatkuasa semula pengeluaran kompaun di bawah Akta Pencegahan dan Pengawalan Penyakit Berjangkit 1988 (Akta 342) sekiranya kes COVID-19 di negara ini terus meningkat.

Menterinya, Khairy Jamaluddin berkata ini susulan kepatuhan rakyat terhadap prosedur operasi standard (SOP) membendung jangkitan COVID-19 dilihat semakin longgar terutama pemakaian pelitup muka di kawasan tertutup.

“Ramai sudah mula tak pakai pelitup muka namun diingatkan bahawa ia masih wajib di kawasan tertutup cuma sejak 17 April lepas, kita tidak lagi keluarkan notis kompaun sebab KKM pada waktu itu membuat keputusan selari dengan Fasa Peralihan ke Endemik dengan mengutamakan pemerkasaan komuniti dan tanggungjawab individu.

“Namun sekiranya kes terus meningkat dan kadar kes mendadak, KKM tidak menolak untuk menguatkuasakan semula Akta 342 terutama kepada mereka yang enggan memakai pelitup muka di kawasan tertutup,” katanya pada sidang media di Bangunan Parlimen, di sini, hari ini.

Sejajar dengan fasa peralihan ke endemik mulai 1 April lalu, imbasan kod QR My Sejahtera tidak diwajibkan apabila memasuki premis atau tempat-tempat awam dan pemakaian pelitup muka tidak diwajibkan di luar bangunan mulai 1 Mei lalu.

Menerusi Akta 342, individu yang didapati bersalah melanggar peraturan boleh dikenakan denda tidak melebihi RM1,000 atau penjara selama tempoh tidak melebihi enam bulan.

Justeru, Khairy menyeru semua rakyat Malaysia untuk patuh SOP terutama pemakaian pelitup muka di kawasan tertutup serta awam kerana ia merupakan langkah berkesan untuk mengurangkan jangkitan COVID-19.

Ditanya sama ada KKM telah menentukan nilai ambang jangkitan COVID-19 untuk notis kompaun itu dikuat kuasa semula, Khairy berkata perkara itu belum diputuskan.

“Kita di KKM pun tak nak ke belakang, sekarang ini kita dah gugurkan agensi-agensi lain daripada Akta 342…KKM sahaja yang tinggal untuk mengeluarkan notis (kompaun) pelitup muka dan sebagainya.

“Sebab dalam Fasa Peralihan ke Endemik, semua agensi lain terutama polis minta supaya tidak lagi diturunkan kuasa (keluarkan notis kompaun Akta 342) sebab mereka ada banyak kerja lain, jadi KKM pun setuju,” tambahnya.


Jabatan Peguam Negara siar warta kerajaan pelantikan Muhyiddin sebagai perdana menteri sementara

KUALA LUMPUR 17 Ogos – Jabatan Peguam Negara menyiarkan Warta Kerajaan Persekutuaan, Perintah Menteri-Menteri Kerajaan Persekutuan 2021 berhubung pelantikan Tan Sri Muhyiddin Yassin sebagai Perdana Menteri sehingga pelantikan Perdana Menteri baharu.

Warta itu memaklumkan fungsi Muhyiddin yang dipertanggungjawabkan dengan tanggungjawab mengenai semua jabatan Kerajaan Persekutuan dan perkara yang jabatan itu bertanggungjawab sehingga pelantikan menteri lain dalam Jemaah Menteri.

Semalam, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan Muhyiddin menjalankan tugas sebagai Perdana Menteri sementara atau ‘caretaker’ sehingga Perdana Menteri baharu dilantik.

Pelantikan sebagai perdana menteri sementara itu diputuskan setelah Seri Paduka berkenan menerima surat peletakan jawatan Muhyiddin sebagai perdana menteri dan jawatan seluruh Jemaah Menteri yang berkuat kuasa semalam.


Agong gusar penularan varian Omicron, nasihat rakyat ambil vaksin, berdisiplin, patuhi SOP – Istana Negara

Datuk Pengelola Bijaya Diraja Istana Negara Datuk Ahmad Fadil Shamsuddin berkata sehubungan itu, Seri Paduka menasihati seluruh rakyat untuk terus beristiqamah dalam kawalan kendiri dan berdisiplin mematuhi prosedur operasi standard (SOP) yang ditetapkan kerajaan serta menyeru supaya mereka berwaspada dan tidak alpa dalam menjalani aktiviti harian.

“Seri Paduka Baginda turut menasihati rakyat supaya melengkapkan suntikan dos vaksin COVID-19 dan mendapatkan dos penggalak bagi melindungi dan memelihara kesihatan serta keselamatan diri, ahli-ahli keluarga tersayang dan masyarakat,” katanya dalam kenyataan hari ini.

Baginda turut menzahirkan sokongan penuh terhadap tindakan tegas kerajaan untuk membendung penularan varian tersebut yang diklasifikasikan sebagai lebih berbahaya dan cepat merebak.

“…khususnya Kementerian Kesihatan (KKM) dan Majlis Keselamatan Negara, mempertingkatkan langkah-langkah pencegahan, kawalan sempadan dan survelan COVID-19 bagi pengembara yang tiba di pintu masuk negara, terutama dari negara yang melaporkan kes COVID-19 varian Omicron,” katanya.

Ahmad Fadil berkata menurut WHO, varian Omicron juga berkemungkinan mempunyai risiko lebih tinggi untuk dijangkiti berbanding varian-varian lain serta mutasi dalam varian tersebut berpotensi mengurangkan keberkesanan vaksin.

Beliau berkata Seri Paduka berharap rakyat dapat melaksanakan tanggungjawab sosial dengan segera mendapatkan pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekali pun tidak bergejala.

Ahmad Fadil berkata Seri Paduka berpandangan segala pengorbanan dan usaha semua pihak termasuk petugas barisan hadapan selama ini dalam memerangi COVID-19 akan menjadi sia-sia sekiranya negara menghadapi ancaman gelombang baharu penularan wabak itu.

Beliau berkata Al-Sultan Abdullah menzahirkan penghargaan terhadap langkah proaktif yang diambil KKM dalam mempertingkatkan kesiapsiagaan hospital-hospital dan klinik-klinik bagi menghadapi kemungkinan peningkatan bilangan kes harian sekiranya varian Omicron menembusi kawalan sempadan dan menular dalam negara.

“Seri Paduka Baginda menzahirkan keyakinan bahawa dengan kerjasama dan komitmen tinggi antara rakyat dan kerajaan, penularan jangkitan COVID-19, khususnya varian Omicron, dapat dikekang demi keselamatan diri serta kesejahteraan negara yang dicintai,” katanya.

Sehubungan itu, Ahmad Fadil berkata Seri Paduka mengajak rakyat untuk bersama-sama mendoakan supaya rakyat dan negara ini sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera.- BERNAMA


Tiga pemimpin UMNO tanding atas tiket parti lawan, Bebas akan dipecat serta-merta

BAGAN DATUK, 5 Nov – Tiga pemimpin UMNO yang bertanding atas tiket parti lawan atau Bebas pada Pilihan Raya Umum ke-15 (PRU15) akan dipecat keahlian parti serta-merta, kata Presidennya Datuk Seri Dr Ahmad Zahid Hamidi.

Beliau berkata mengikut perlembagaan UMNO, parti mempunyai hak untuk memecat mana-mana ahli yang bertanding atas tiket selain parti termasuk yang menjadi pencadang dan penyokong calon yang mewakili pembangkang.

“Saya telah mengarahkan Setiausaha Agung UMNO (Datuk Seri Ahmad Maslan) supaya mengeluarkan kenyataan media hari ini untuk memperincikan mengenai fasa-fasa tertentu dalam perlembagaan UMNO bagi membolehkan pemecatan itu dilakukan.

“Itu (pemecatan) merupakan satu langkah biasa kerana kita mengikut tatacara dan etika yang terdapat dalam perlembagaan UMNO, begitu juga sekiranya pemimpin parti lain yang menganggotai BN (Barisan Nasional) maka perkara itu turut dilakukan,” katanya pada sidang media di kediamannya di Kampung Sungai Nipah Darat di sini hari ini.

Pada penamaan calon PRU kali ini, penyandang kerusi Parlimen Arau Datuk Seri Shahidan Kassim dan penyandang kerusi Parlimen Maran Datuk Seri Dr Ismail Abd Muttalib, yang kedua-duanya merupakan pemimpin UMNO bertindak mempertahankan kerusi masing-masing atas tiket Perikatan Nasional.

Sementara itu, seorang lagi pemimpin UMNO, penyandang kerusi Parlimen Padang Besar Datuk Zahidi Zainul Abidin turut bertanding mempertahankan kerusi berkenaan serta merebut kerusi Dewan Undangan Negeri (DUN) Titi Tinggi atas tiket Bebas.


Pertukaran waktu peperiksaan SPM sesi petang mulai 1 Mac

Lembaga Peperiksaan Kementerian Pendidikan Malaysia (LPKPM) dalam satu kenyataan menyatakan, pindaan itu bertujuan untuk memberi ruang dan keselesaan kepada calon untuk berehat, makan dan menunaikan sembahyang, sementara menunggu waktu mula peperiksaan bagi sesi tersebut.

“Sehubungan itu, LPKPM memohon kerjasama semua pihak yang terlibat dengan SPM 2020 termasuk calon, ibu bapa, petugas peperiksaan, pihak sekolah, pejabat pendidikan daerah (PPD) serta jabatan pendidikan negeri (JPN), mengambil perhatian dan tindakan berkaitan,” katanya.


Hujan berterusan punca insiden tanah runtuh Jalan Simpang Pulai – JKR

IPOH, 3 Dis – Punca kejadian tanah runtuh di Km 27.10 Jalan Simpang Pulai-Blue Valley di sini sehingga mengorbankan dua mangsa semalam adalah disebabkan keadaan hujan yang berterusan.

Timbalan Penolong Pengarah Jabatan Kerja Raya (JKR) Perak Ir Hamdan Ali berkata berdasarkan alat pengesan jumlah taburan hujan yang direkodkan di lokasi, kadar taburan hujan agak tinggi iaitu sebanyak 217 mililiter selama dua minggu dan keadaannya berterusan sehingga mengakibatkan kelemahan pada tebing jalan seterusnya menyebabkan berlakunya runtuhan tanah.

”Hasil pemeriksaan kami mendapati bahawa ia adalah satu runtuhan yang besar membabitkan melebihi 10,000 meter kiub tanah,” katanya kepada pemberita ketika melakukan tinjauan di lokasi kejadian di sini hari ini.

”Oleh kerana kandungan tanah yang tinggi kami akan melakukan pembersihan tanah selama satu minggu dan kami akan sentiasa membuat pemantauan keadaan kestabilan cerun dari semasa ke semasa bagi  mengenal pasti tindakan untuk jangka masa panjang.

”Keadaan cerun itu sebahagian stabil dan sebahagian lagi tidak stabil, jadi kami masih lagi dalam kajian keadaan cerun ketika ini. Panjang cerun yang terjejas adalah kira-kira 100 meter,” katanya.

Beliau berkata laluan berkenaan dijangka akan dibuka semula pada 9 Dis ini setelah selesai kerja-kerja pembersihan dan sekiranya keadaan cuaca mengizinkan.

Menurutnya pusat pemantauan cerun yang ditempatkan di Seksyen 44 di sini mendapati keadaan stabil dan pemantauan cerun dilakukan di tiga lokasi antara Seksyen 38 hingga Seksyen 48.

“Setakat ini, pemantauan yang dijalankan di lokasi lain bersama pihak konsesi mendapati terdapat runtuhan kecil di dua lokasi tapi tidak kritikal dan laluan masih boleh dilalui,” katanya.

Dalam sidang media berasingan, Pemangku Penolong Pengarah Operasi Jabatan Bomba dan Penyelamat Malaysia (JBPM) Perak Muhamad Shahrizal Aris berkata pihaknya menggunakan dua ekor anjing Unit Anjing Pengesan (K9) bagi mengesan sekiranya terdapat mangsa lain yang tertimbus dalam kejadian tanah runtuh itu.

“Kami mungkin akan menggerakkan operasi sebanyak dua kali, yang kali pertama sekiranya keputusan negatif kami akan membuat kerja pembersihan sekali lagi dan sekiranya pengesahan kali kedua menunjukkan negatif (tiada mangsa), kami akan membuat keputusan sama ada hendak teruskan atau tamatkan operasi ini,” katanya.

Beliau berkata sama ada kerja-kerja pembersihan itu akan diteruskan atau sebaliknya, pihaknya menunggu saranan Jabatan Meteorologi dan Geosains (JMG) untuk mengesahkan dari segi tahap bahaya di kawasan lokasi.

Insiden tanah runtuh tengah hari semalam menyebabkan pemandu lori Muhammad Hafiz Hamdi, 31, dan pemandu kenderaan Toyota Alphard dikenali sebagai Tan Chee Heng, 36, maut akibat tertimbus sebelum mayat mereka berjaya dikeluarkan oleh pasukan JBPM malam tadi. – BERNAMA


Pelantikan semula Ahmad Jazlan sebagai Pengerusi Felcra ditangguhkan

PUTRAJAYA, 21 Dis – Pelantikan semula bekas Ahli Parlimen Machang Datuk Ahmad Jazlan sebagai Pengerusi Felcra yang diumumkan Timbalan Perdana Menteri Datuk Seri Ahmad Zahid Hamidi pada 16 Dis lepas, ditangguhkan, kata Perdana Menteri Datuk Seri Anwar Ibrahim.

“Memang sudah dimaklumkan kepada timbalan perdana menteri (Ahmad Zahid) dan ditangguhkan,” katanya dalam sidang media selepas mempengerusikan mesyuarat Kabinet di sini hari ini.

Terdahulu Anwar ditanya sama ada pelantikan semula Ahmad Jazlan sebagai Pengerusi Felcra dilihat melanggar arahan Kabinet setelah diputuskan pengerusi dan ahli lembaga pengarah lantikan politik dalam badan berkaitan kerajaan ditamatkan perkhidmatan dengan serta merta pada 15 Dis lepas.

Pada 16 Dis lepas, Ahmad Zahid memaklumkan pelantikan semula Ahmad Jazlan sebagai Pengerusi Felcra selepas mengambil kira kehendak perwakilan Koperasi Peserta-Peserta Malaysia Bhd.

“Cuma ada kekeliruan, saya tidak pernah menyatakan bahawa tidak boleh mana-mana orang terlibat politik itu menjadi pengurusan, tetapi (sebaliknya) mesti terikat dengan syarat-syarat, dan mesti ada kelayakan dalam bidang berkenaan,” katanya.

Anwar berkata mungkin ada beberapa tokoh politik atau ahli Parlimen yang akan ditugaskan, tetapi kerajaan menetapkan kaedah tentang tahap keupayaan dan profesionalism serta soal pretasi sebelumnya, pematuhan kepada peraturan dan tatakelola yang ditetapkan.

Ditanya sama ada kerajaan akan mengeluarkan garis panduan berkaitan lantikan politik, beliau berkata kerajaan membuat keputusan menghentikan semua lantikan politik bagi memberi ruang untuk menilai prestasi supaya mereka yang dilantik kelak tunduk kepada garis panduan yang ditetapkan.

“Saya menangguhkan hal ini kerana ada isu-isu umpamanya syarikat induk hadapi masalah kewangan tetapi syarikat kecil keuntungan besar dan beri bonus besar, hal-hal ini harus kita cerakin dalam peraturan dan garis panduan,” katanya.


Kolej Komuniti jadi pilihan

KOTA MELAKA 12 Oktober – Meskipun menyedari banyak platform termasuk media sosial yang boleh dijadikan panduan untuk mendapatkan pengetahuan dalam bidang kecantikan namun bagi Nurul Yasmin Zulkifli, kemahiran dan ilmu secara bersemuka tetap menjadi pilihan.

Bagi merealisasikan impian untuk bergelar jurusolek profesional, gadis berusia 19 tahun yang berasal dari Paya Rumput, di sini, nekad memilih Kolej Komuniti Kota Melaka (KKKM) seabgai medan dia menimba ilmu dan kemahiran.

Dia yang mengambil jurusan Sijil Kecantikan dan Spa berkata, selepas bergelar pelajar KKKM pada Oktober lalu banyak yang dipelajarinya mengenai bidang kecantikan yang mempunyai beberapa cabang.

“Mungkin sebelum ini apabila orang sebut kecantikan yang digambarkan berfokuskan wajah sahaja tetapi ia mempunyai cabang lain yang kita perlu beri perhatian. Apa yang lebih menarik kami di sini banyak diberi pendedahan.

“Kemahiran dan ilmu yang dikongsi oleh pensyarah banyak membantu ditambah dengan latihan amali diluar kolej membuatkan saya rasa bertuah bergelar pelajar di sini. Jika diikutkan boleh sahaja belajar make up dari Youtube atau media sosial yang lain tetapi tidak sama dengan bersemuka,” katanya.

Dia berkata demikian ketika ditemui selepas Mesyuarat Jawatankuasa Panel Penasihat Kolej Komuniti Kota Melaka yang disertai Pengerusi Panel Penasihat Kolej Komuniti Kota Melaka Datuk Haryaty Hamdzah.

Sementara itu, bagi seorang lagi pelajar KKKM yang mengikuti jurusan Sijil Dandanan Rambut Fatihah Aliyah Jusaidi, 19, berkata, kolej komuniti menjadi pilihannya kerana yakin ia adalah landasan terbaik selepas melihat kejayaan yang dikecapi sepupunya yang juga bekas tenaga pengajar di kolej komuniti sebelum ini.

“Walaupun terpaksa berjauhan dengan keluarga tetapi saya nekad ke Melaka ini untuk belajar mengikuti kursus ini selama dua tahun. Allhamdulillah walaupun masih baru lagi tetapi banyak benda yang sudah saya dapat di sini.

“Boleh katakan pelajar setiap jurusan tidak ramai dan ini adalah kelebihan buat kami kerana pensyarah boleh memberi perhatian extra buat pelajar. Malah kami dilengkapi dengan banyak program dan pendedahan dari luar,” katanya.

Ujarnya, Kolej Komuniti seharusnya menjadi pilihan ramai kerana ia bukan hanya mengandungi silibus berbentuk teori malah banyak diberi pendedahan secara amali yang secara tidak langsung dapat mengasah lagi kemahiran.


Rapid Bus siasat kejadian

KUALA LUMPUR, 10 April – Rapid Bus Sdn Bhd (Rapid Bus), pengendali perkhidmatan pengangkutan bas Rapid KL, sedang melakukan siasatan berhubung satu ciapan di Twitter yang tular di media sosial semalam mengenai kejadian pintu bas ditutup semasa ada penumpang berlari untuk menaiki bas berkenaan.

Rapid Bus dalam satu kenyataan berkata ciapan pengguna Twitter yang menggunakan akaun @azlanalanlan itu memaparkan kejadian yang dikatakan berlaku di Jalan Klang Lama sekitar pukul 3.10 petang, dan pihaknya sedang menyiasat bagi mengenal pasti kapten bas berkenaan.

“Kami memandang serius dakwaan mengenai kejadian itu yang melibatkan etika dan tanggungjawab sebagai seorang kakitangan Rapid Bus. Sekiranya bersalah, tindakan tatatertib sewajarnya akan diambil,” menurut kenyataan itu hari ini.

“Rapid Bus memohon maaf atas kejadian ini dan memberi jaminan tindakan susulan yang sewajarnya akan diambil bagi memastikan perkara sebegini tidak akan berulang,” katanya dan menambah oramai yang mempunyai maklumat lanjut mengenai insiden itu diminta menghubungi Rapid KL dengan menelefon 03-7885 2585 bagi membantu siasatan.- BERNAMA


‘Ambil prinsip kekal sebagai PM bukan pilihan saya’ – Muhyiddin

PUTRAJAYA 16 Ogos – “Saya boleh mengambil jalan mudah dengan mengorbankan prinsip saya untuk kekal sebagai Perdana Menteri, tetapi itu bukan pilihan saya.”

Menurutnya, beliau tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa.

“Rayuan ikhlas dari jutaan rakyat Malaysia agar saya meneruskan tugas dan tidak meletakkan jawatan, saya dengari. Namun, rayuan ini tidak dapat saya sambut kerana saya telah kehilangan kepercayaan majoriti Ahli Dewan Rakyat.

“Saya telah melakukan pelbagai ikhtiar hingga ke saat akhir untuk menyelamatkan Kerajaan Perikatan Nasional (PN), setidaknya sehingga selesai tugas menguruskan pandemik, program vaksinasi dan pemulihan ekonomi,” katanya.

Beliau berkata demikian pada pada Perutusan Khas Perdana Menteri Tan Sri Muhyiddin Yassin yang turut disiarkan secara langsung saluran televisyen, hari ini.

Muhyiddin berkata, namun ikhtiar itu tidak berhasil disebabkan ada pihak yang rakus untuk merebut kuasa daripada mengutamakan nyawa dan kehidupan rakyat.

“Enam tahun yang lalu, saya dipecat dari jawatan Timbalan Perdana Menteri semata-mata kerana saya mempertahankan prinsip untuk tidak berkompromi dalam kes penyelewengan 1MDB (1Malaysia Development Berhad).

“Saya berjuang, saya berkorban, akhirnya Allah S.W.T. mengangkat martabat perjuangan saya sehingga saya diberikan amanah untuk memimpin negara ini sebagai Perdana Menteri.

“Saya memimpin negara dalam keadaan krisis kesihatan dan ekonomi yang tidak pernah berlaku sebelum ini, pada masa yang sama saya terus digugat dari segi politik,” katanya.


Kes letupan di Ampang, reman suami isteri disambung tujuh hari – Polis

KUALA LUMPUR, 10 Jan – Reman terhadap pasangan suami isteri yang ditahan bagi membantu siasatan kes letupan yang mengorbankan seorang pelayan sebuah restoran di Pandan Indah, Ampang, 29 Dis lepas disambung sehingga 17 Jan.

Ketua Polis Daerah Ampang Jaya ACP Mohamad Farouk Eshak dalam kenyataan hari ini berkata pagi tadi pihaknya memohon untuk menyambung reman terhadap dua suspek berusia 33 dan 30 tahun itu, yang sepatutnya berakhir hari ini.

Pada Rabu lepas pasangan berkenaan ditahan di rumah mereka di Serdang, Kedah dan polis turut merampas beberapa barang kes antaranya pisau pemotong kertas dan mercun bola yang dipercayai digunakan sebagai bahan letupan.

Pemangku Ketua Polis Selangor Datuk S. Sasikala Devi berkata kejadian dipercayai berpunca daripada masalah peribadi antara mangsa dan seramai 36 saksi telah diambil keterangan bagi membantu siasatan kes mengikut Seksyen 302 Kanun Keseksaan kerana membunuh.

Pada 29 Dis lepas, seorang lelaki tempatan berusia 28 tahun maut akibat kecederaan parah pada bahagian badan dan tangan selepas bungkusan yang ditinggalkan di atas bonet keretanya meletup.


Polis tahan tiga individu, rampas dadah bernilai RM40,540

KUCHING, 7 April – Polis menahan seorang lelaki tempatan dan dua wanita warga Vietnam selepas disyaki memiliki dadah pelbagai jenis bernilai RM40,540 dalam dua serbuan di bandar raya ini, Isnin lepas.

Timbalan Ketua Jabatan Siasatan Jenayah Narkotik (JSJN) Sarawak Supt Wong Leong Meng berkata lelaki berkenaan ditahan bersama sejumlah dadah pada kira-kira 2.30 petang.

Beliau berkata hasil maklumat lelaki tersebut, polis menyerbu satu unit kediaman di sebuah pangsapuri pada hari sama lalu menahan dua wanita warga Vietnam berusia 24 dan 33 tahun serta menemukan sejumlah dadah.

“Hasil penahanan ketiga-tiga mereka, polis merampas 58 peket jus campuran serbuk ekstasi dianggar bernilai RM37,700, 13.35 gram ketamin dianggar bernilai RM2,000, 13 biji pil ekstasi dianggar seberat 5.08 gram bernilai RM390 dan 30 biji pil erimin 5 dianggar bernilai RM450,” katanya dalam kenyataan hari ini.


‘Badang cilik’ Nyalas dalam pembikinan

ATLET muda angkat berat Akademi Angkat Berat Nyalas terus mengharumkan nama Negeri Melaka apabila berjaya membawa pulang tujuh pingat perak dan lapan pingat gangsa, baru-baru ini.

Kejayaan itu diraih pada Kejohanan Angkat Berat Jemputan Majlis Sukan Negara (MSN) Kedah berlangsung di Dewan Kompleks Belia Dan Sukan, Alor Setar.

Pengerusi Kelab Angkat Berat Nyalas merangkap Pengurus Pasukan Angkat Berat Melaka, Imran Lamin berkata, seramai 17 peserta muda yang pertama kali mewakili Melaka telah diberi peluang beraksi di pada kejohanan itu.

“Semua peserta berusia antara sembilan hingga 16 tahun, mereka memberikan saingan hebat kepada atlet yang lebih berpengalaman dari 10 negeri mengambil bahagian dalam kejohanan itu.

“Saya yakin akademi ini berada pada landasan betul dalam melahirkan lebih ramai atlet angkat berat bagi Negeri Melaka khususnya dan Malaysia amnya,” katanya kepada Melaka Hari Ini.

Kejohanan yang berlangsung dari 25 sehingga 28 November lalu itu menghimpunkan seramai 138 atlet angkat berat yang dibahagikan kepada kategori Bawah 13 Tahun Lelaki dan Wanita selain Bawah 16 Tahun Lelaki dan Wanita.

“Mereka cuma dapat berlatih selama enam minggu sahaja sebelum kejohanan, kejayaan ini juga hasil kerja keras jurulatih pasukan Mohd Yudzaimie Mohd Yunus dan Mohd Said Menhad yang mengajar teknik angkatan yang betul kepada mereka.

Katanya, kemenangan Nurul Syasya Khairina Samsur, 13, dari Sekolah Menengah Kebangsaan (SMK) Nyalas dalam Sukan Malaysia (Sukma) MSN 2022 baru-baru ini, juga menjadi pembakar semangat kepada peserta.

“Ini juga menarik minat murid-murid dan ibu bapa untuk terlibat secara aktif dalam sukan ini, sememangnya kita mempunyai ramai atlet angkat berat berbakat dari kawasan luar bandar.

“Terima kasih juga kepada Ahli Dewan Undangan Negeri (Adun) Asahan, Fairul Nizam Roslan yang memberi sokongan kepada pasukan ini serta beberapa agensi lain terlibat,” katanya.


Lebih 40,000 mangsa banjir di enam negeri ditempatkan di PPS

KUALA LUMPUR, 4 Mac – Jumlah mangsa banjir yang dipindahkan di enam negeri yang terjejas banjir terus mencatatkan peningkatan membabitkan 40,922 mangsa yang ditempatkan di pusat pemindahan sementara (PPS) dengan Selangor menjadi negeri terbaharu dilanda bencana itu.

Di JOHOR, keadaan banjir dilihat semakin memburuk dengan jumlah mangsa yang terjejas terus meningkat kepada 37,322 orang setakat 8 pagi ini berbanding 34,849 mangsa pada 8 malam tadi.

Segamat kekal menjadi daerah paling teruk terjejas dengan 13,358 orang daripada 3,921 keluarga ditempatkan di PPS, diikuti Batu Pahat 7,368 orang daripada 2,136 keluarga; Kluang melibatkan 5,288 mangsa (1,534 keluarga) dan Kota Tinggi 3,292 orang (882 keluarga).

Turut terjejas, Muar dengan 3,330 orang (969 keluarga); Tangkak 2,661 orang (754 keluarga); Johor Bahru dengan 699 orang (226 keluarga); Mersing 964 orang (280 keluarga) dan Pontian 362 orang (91 keluarga).

Sebanyak 15 sungai di Segamat, Muar, Tangkak, Batu Pahat, Kluang dan Kota Tinggi turut melepasi paras bahaya, termasuk Sungai Muar di Lubuk Kepong (Segamat) yang merekodkan bacaan 20.50 meter (m); Sungai Batu Pahat di Empangan Bekok (Batu Pahat) 20.18m dan Sungai Endau di Kampung Contoh (Kluang) 15.63m.

Di PAHANG jumlah mangsa yang dipindahkan terus meningkat dengan 2,317 orang yang ditempatkan di 22 PPS pagi ini berbanding 2,186 orang di 21 PPS pada malam tadi.

Daerah Rompin kekal merekodkan jumlah mangsa tertinggi iaitu 1,905 orang diikuti Temerloh (254 orang), Pekan (106 orang), Bera (29 orang) dan Maran (13 orang).

Sementara itu, 10 orang ditempatkan di sebuah PPS di Jerantut yang dibuka malam semalam atas faktor keselamatan ekoran kenaikan air Sungai Tekam dan Sungai Siam.

Di MELAKA, jumlah mangsa banjir juga meningkat daripada 204 orang (50 keluarga) pada 8 malam tadi, kepada 379 mangsa daripada 97 keluarga pagi ini.

Sekretariat JPBN dalam kenyataan memaklumkan satu lagi PPS dibuka di Jasin sekitar 11.30 malam semalam berikutan berlakunya peningkatan mangsa banjir menjadikan keseluruhan sebanyak enam PPS yang beroperasi di dua daerah tersebut.

SELANGOR yang menjadi negeri terbaharu terjejas bencana itu, menyaksikan 107 mangsa daripada 24 keluarga dipindahkan ke dua PPS di Sungai Buloh dan Kuala Selangor.

Menurut Jawatankuasa Pengurusan dan Bencana Negeri Angkatan Pertahanan Awam Malaysia Selangor, PPS tersebut SK Merbau Sempak, Sungai Buloh dan Dewan Majlis Perbandaran Kuala Selangor (MPKS) Desa Coufield, Kuala Selangor.

Sementara itu, di NEGERI SEMBILAN, jumlah mangsa banjir terus menurun kepada 783 individu daripada 214 keluarga berbanding 867 individu daripada 235 keluarga di enam PPS setakat pagi ini.

Jumlah mangsa banjir di SARAWAK, juga kekal 14 orang daripada lima keluarga setakat pagi ini dan ditempatkan di PPS Komplek Sukan Julau.


Imigresen serbu penempatan pendatang tanpa izin dalam kontena tiga tingkat

KUALA LUMPUR, 10 Ogos – Sebuah penempatan pendatang tanpa izin di dalam kontena tiga tingkat di Brickfields, diserbu Jabatan Imigresen, Sabtu lepas.

Ketua Pengarah Imigresen Datuk Seri Khairul Dzaimee Daud berkata seramai 294 warga Bangladesh, Indonesia, Myanmar, Pakistan dan Nepal diperiksa dalam serbuan pada 11.30 malam itu dengan 59 daripadanya ditahan.

“Antara kesalahan dilakukan adalah tinggal lebih masa, tiada dokumen atau pas yang sah serta peserta Program Rekalibrasi yang ditolak,” katanya dalam kenyataan hari ini.

Khairul Dzaimee berkata dalam serbuan ke atas satu parti persendirian di Bukit Bintang pada 9.30 malam hari sama pula, pihaknya menahan 25 warga asing kerana tidak memiliki dokumen yang sah, pas tamat tempoh dan salah guna pas, hasil pemeriksaan terhadap 171 warga asing.

Beliau berkata parti itu dianjurkan oleh warga tempatan dengan petugas majlis, artis persembahan, pelayan dan tetamu terdiri dalam kalangan warga asing.

“Siasatan mendapati setiap tetamu dikenakan yuran masuk sebanyak RM150 secara dalam talian dan lokasi parti hanya akan dimaklumkan pada hari terakhir kepada tetamu bagi mengelak dikesan pihak berkuasa.

“Parti ini menghidangkan minuman keras dan persembahan yang mencolok mata serta mereka yang membuat persembahan dan tetamu terdiri daripada warga asing yang memegang pas pelajar asing,” katanya.

Katanya, kesemua 84 pendatang tanpa izin berusia lingkungan 20 hingga 50 tahun yang ditahan dalam dua serbuan itu dibawa ke Ibu Pejabat Imigresen Putrajaya untuk tindakan lanjut mengikut Akta Imigresen 1959/63 dan Peraturan-Peraturan Imigresen 1963.


MBMB Warriors balas dendam

DURIAN TUNGGAL 26 Januari – Kejayaan MBMB Warriors FC menjulang trofi Governor Cup Melaka 2022 disifatkan sebagai kejayaan terindah pada permulaan tahun baharu 2023.

Ketua Jurulatihnya K Rajan berkata, lebih manis, kejayaan menewaskan Tampoi FC 2-1 pada perlawanan akhir itu juga berjaya menebus kekalahan kepada pasukan sama pada aksi final Liga Melaka Divisyen 1, tahun lalu.

Katanya, kunci kejayaan penuh bersejarah itu adalah berkat kerja keras pemain, selain semangat tidak putus asa yang dipamerkan sehingga tamat 90 minit permainan.

“Untuk kejohanan ini memang kita beri tumpuan kepada persiapan yang mana setiap hari kita adakan latihan dan fokus kepada penyudah terbaik.

“Selain itu, kita juga memasukkan beberapa pemain muda berkualiti dan gabungan pemain senior dan junior itulah menjadi antara penyumbang kejayaan ini.

“Kunci paling utama ialah dalam pasukan ini tiada pemain yang berasa lebih besar. Mereka saling membantu antara satu sama lain dan itulah kekuatan pasukan ini,” katanya kepada Melaka Hari Ini selepas menjulang trofi berkenaan, malam tadi.

Ditanya mengenai penganjuran edisi sulung Governor Cup Melaka itu, Rajan menyifatkannya sebagai kejohanan terbaik dalam melahirkan lebih ramai bakat baharu bola sepak di negeri ini.

“Saya berharap kejohanan ini akan diteruskan kerana inilah platform terbaik untuk pemain muda dalam membangunkan lagi sukan bola sepak di negeri ini,” katanya.